qundao/data-zh-poetry huggingface dataset:
题南岳藤杖
作者：钱载
朝代：清
体裁：古风

寿岳之阳赤帝居，道人斸赠冰雪馀。持归隔岁亲剔除，中若精铁外瑶琚。纪在万寿月吉初，欲铭而诗复自书。愿以扶老随所如，梅花修竹东海庐。出为我船亦为舆，有山可眺偕徐徐，何必直上昆崙墟。
题南楼陈太夫人秋塘花草虫鱼卷子二首·其一
作者：钱载
朝代：清
体裁：七言绝句

早侍南楼最小年，从曾叔祖母深怜。白头自惜徒衰矣，横卷相逢辄泫然。
题南楼陈太夫人秋塘花草虫鱼卷子二首·其二
作者：钱载
朝代：清
体裁：七言绝句

苏家圩里墓门苍，七十年来未渺茫。只合泊船焚镪拜，松柯楸叶仰思量。
题南浦驿馆后卧桑
作者：钱载
朝代：清
体裁：古风

矮山围屋断檐豁，桑枝压檐瓦松活。百年夜黑雷以风，株仆干撑根不拔。横庭塞砌落其黄，丈馀身老贴地长。鸮音突来鸠羽去，铁骨自寿苔皮苍。有三别树藤葛缠，皆过桑枝高出櫋。所难挺立乃羸卧，岂曰天乎非性然。引泉溉之起垡护，馆人馆人荒秽除。会须爱惜散材间，那比扶持大厦具。
题卢中允文弨检书图
作者：钱载
朝代：清
体裁：古风

我昔图读书，君今图检书。未知君与我，书有同异无。书亦复何异，况同桑氏徒。我读了大义，岂不辨陶鱼。第弗为前人，雠责剞劂初。君书必刊误，改字甚拣珠。本朝若阎何，其足相先驱。我尝阅万卷，善本宋元俱。近始返章句，聊用毕迂愚。君方倚中年，述作隆所须。简侍皇子幄，考校加勤欤。我图翁作记，电火廿年疏。君今乃属诗，怃然愧霜须。师门谅难并，又敢希名驹。
题后三首并寄·其一
作者：钱载
朝代：清
体裁：七言绝句

零星掇拾漫云云，大体犹存略似君。那不生时常与说，今朝一纸墓前焚。
题后三首并寄·其三
作者：钱载
朝代：清
体裁：七言绝句

只当秋风酹一杯，水流应不比肠回。他时葬我诗谁寄，方相前头自唱来。
题后三首并寄·其二
作者：钱载
朝代：清
体裁：七言绝句

诺儿诸妇哭声吞，一女诸孙又外孙。向墓熛飏君且笑，平生此举尚知恩。
题吴州牧璜苏门听泉图
作者：钱载
朝代：清
体裁：七言律诗

飒飒天风吹啸台，猗猗修竹入云栽。百门泉落层峰绕，安乐窝临独客来。洛下皋比分讲席，江南桑苧试茶杯。冥心直会超然意，阮籍何尝是俊才。
题吴秋曹岩画范氏古趣亭册子
作者：钱载
朝代：清
体裁：古风

会稽贺家湖，宽可五十里。伊人结书楼，竹树临其涘。有池菡萏生，有石陂陀起。有亭箬笠空，放瞩极云水。曰从仕上京，回梦渺难企。有友日同僚，缩之遂盈纸。稷山既嵯峨，称山复岌嶬。两鬟如一鬟，奄冉明镜里。过雨捞虾多，入秋剥芡美。莫令碧浪湖，引绪纷连此。
题吴秋部岩飞云洞图即和其自题用王文成公华严洞韵
作者：钱载
朝代：清
体裁：七言律诗

石出如云云覆台，远摹真本使黔来。千寻瀑挂起苍壁，万片岚烝生渴苔。佛阁高凭树杪见，秋英细傍筇枝开。劳君五洞历探遍，分取前贤句子回。
题吴编修以镇秋林对奕图
作者：钱载
朝代：清
体裁：五言律诗

三岁金门侣，别来十二春。褰裳难缩地，读画却逢人。物外忘忧易，林中坐隐真。黄山太无赖，不遣梦缁尘。
题吴鸿胪玉纶古藤诗思卷
作者：钱载
朝代：清
体裁：古风

藤花手植枯复荣，新城尚书之旧邸。遂有鸿胪典宅居，却忆尚书坐花底。尚书不见藤自花，独唱无酬春日斜。过墙戏蝶翻成队，穿架游蜂已放衙。明月黄昏看不足，好手丹青便相属。画人只画袷衣寒，画花并画雕栏曲。紫缨络挂香风初，明年香风还醉余。直为鸿胪偏好古，令人閒里感尚书。
题周学士景柱湖舫倡和图即送其乞休归严州二首·其二
作者：钱载
朝代：清
体裁：五言律诗

可奈中条影，沈沈浸远岚。故人属钱七，遗藁讽胡三。此去严陵钓，方春仲若柑。君恩应不忘，梦即到燕南。
题周编修遗像
作者：钱载
朝代：清
体裁：七言律诗

脱帽披襟迥立尊，可如官本致同论。当初直与嗟桑扈，对此宁须引虎贲。泉壤弟兄尝语笑，京华子妷数过存。冬寒又报夫人逝，早种梅花筑墓门。
题唐子畏画扇
作者：钱载
朝代：清
体裁：五言绝句

雨后鹅黄树，风前粉白人。风风还雨雨，各自爱腰身。
题唐希雅水鸠鹌鹑秋景卷子二首·其一
作者：钱载
朝代：清
体裁：五言绝句

南唐金错刀，颤作棘槚枝。虾蟆与田鼠，变化乃尔为。
题唐希雅水鸠鹌鹑秋景卷子二首·其二
作者：钱载
朝代：清
体裁：五言绝句

水凫飞不去，蘋蓼陂塘秋。翠花杂红子，风戛筠竿修。
题喜子图二首·其一
作者：钱载
朝代：清
体裁：五言绝句

长股类蜘蛛，惯呼作喜子。朝来遣相见，百事吉可儗。
题喜子图二首·其二
作者：钱载
朝代：清
体裁：五言绝句

壁间画得双，相见必成偶。持向荆州人，或呼作喜母。
题园居
作者：钱载
朝代：清
体裁：五言律诗

一月不来此，槐榆阴各成。墙头短草动，池面圆荷生。淡泊客三径，优游书百城。南风宜得雨，坐觉乳鸠鸣。
题图塞里学士野圃
作者：钱载
朝代：清
体裁：七言律诗

两年懒不郭西游，谁道开亭更起楼。指点钓鱼台废墅，商量运酒舫新洲。交芦江上回风偃，萚笋吴乡霁景抽。我亦有田归未晚，林端殊爱友声求。
题太常寺仙蝶图
作者：钱载
朝代：清
体裁：古风

奉常理重廨宇深，暄风四月青槐森。爰有綵蝶巢槐阴，韝如丹砂襜黄金。其群则三大踰寸，或只或双粉不褪。去秋去更来春来，近百年来恋尘坌。凤城佳胜蓬莱山，遨游奚翅壶峤间。扇招即集为晬颜，脱欲捉之飞斑烂，飞飞飞望槐阴还。少宗伯公摄奉常，夙闻亲睹檐牙阳。画之尺幅蘼芜香，乞题皇子皇孙章，时侍讲读于书房。皇仁气协群生乐，春在昆虫洵咸若。升馨德以神人和，博物篇承雅颂作。蝶兮亦向坛庙飞，蝶兮从容展画衣。上林柯叶凝朝晖，飞飞弥觉芳菲菲。
题孙上舍景元遗像四首·其一
作者：钱载
朝代：清
体裁：五言律诗

京兆来重试，秋风又独归。告予身已病，赠子口多欷。明月一宵隔，逝波终古违。长昆还此寄，癯貌未尝非。
题孙上舍景元遗像四首·其三
作者：钱载
朝代：清
体裁：五言律诗

风雨忆鸡鸣，扶持到药铛。漫论师即友，颇觉弟随兄。过眼空花色，归根落叶声。旧曾商白黑，今且孰枯荣。
题孙上舍景元遗像四首·其二
作者：钱载
朝代：清
体裁：五言律诗

怪底滇中客，悠悠六度霜。人元各春梦，天本易斜阳。食粟为骐骥，栖梧有凤凰。彼皆才与命，著处不相妨。
题孙上舍景元遗像四首·其四
作者：钱载
朝代：清
体裁：五言律诗

孝行传槐市，儒门重尚湖。青山遗语永，伯氏卜藏俱。顾我存斑白，将何对藐孤。迢遥数行泪，忍便洒于图。
题寒山旧庐图用张文端公题寒山旧庐韵
作者：钱载
朝代：清
体裁：七言律诗

陆君住宅傍林邱，万子烟云可卧游。见画最先题最后，江仍当阁树当楼。南园瑞石何烦记，北郭春波只自流。好韵龙眠重拈取，含毫端为故人愁。
题张给谏馨年非图
作者：钱载
朝代：清
体裁：古风

苏公忆旧深，偶然伯玉语。君今四十三，只少彭城侣。古藤高压檐，繁花香应序。令弟况南来，清觞同秉炬。人生年复年，去者渺何所。但持现在心，造物或相许。黄门青琐闱，恩重职司钜。黾勉太平朝，刚柔谐吐茹。嗤余非庖人，乃自越其俎。悠悠半百馀，未识今是处。
题张编修坦荷净纳凉时图
作者：钱载
朝代：清
体裁：六言诗

小榭冰盘待荐，单衣羽扇停麾。坐深柳影遮晚，听寂蝉声曳迟。泥莫能污净拭，暑还自却凉吹。红桥一曲凭写，何似三十六陂。
题归帆图送罗聘归扬州
作者：钱载
朝代：清
体裁：古风

冬心诗弟子，踰岁京游归。奈此芙容采，先于鸿雁飞。嗟君用意勤，为师续编集。可怜芜城客，不羁人不及。圣世拙无用，枯肠出骚遗。祗恐过樊榭，终为来者知。归归方校刊，慰君心所重。钱塘江上山，碧草没孤冢。依依师与友，落落古至今。君自挂君帆，我自写我心。平山见大江，药畦近香界。他日归道经，剡藤再乞画。
题徐上舍以泰绿杉野屋图二首·其一
作者：钱载
朝代：清
体裁：七言绝句

忆君十七乡中句，鱼稻桑麻到眼前。画得青杉压归橐，重来觅举又三年。
题徐上舍以泰绿杉野屋图二首·其二
作者：钱载
朝代：清
体裁：七言绝句

一桥一径似相识，县北韩家修竹林。云气已无慈相寺，寺门人尚记前心。
题徐上舍坚夏山烟霭卷
作者：钱载
朝代：清
体裁：七言律诗

风雨图闻胜夏山，君今规此适相关。崇文本更天真得，建业僧如旧观还。艇子吴江归独唤，梅花邓尉去同攀。先庐澉上饶泉石，生面须凭发好颜。
题徐孝廉以坤海棠树间小影七首·其一
作者：钱载
朝代：清
体裁：七言绝句

读书尝共里湖边，堤上桃花三十年。两鬓疏疏风浩浩，不如君作海棠颠。
题徐孝廉以坤海棠树间小影七首·其七
作者：钱载
朝代：清
体裁：七言绝句

芳树聊尔托芳心，石床孤坐吟复吟。绝出风流都不记，许昌厅后小亭深。
题徐孝廉以坤海棠树间小影七首·其三
作者：钱载
朝代：清
体裁：七言绝句

蔟蔟川红树树新，馀不溪窈岸斜邻。劝君稳向巢间住，柳絮榆钱误却春。
题徐孝廉以坤海棠树间小影七首·其二
作者：钱载
朝代：清
体裁：七言绝句

白堤花接苏堤栽，不少红棠佛寺开。踏省门来书券去，年时抛撇去还来。
题徐孝廉以坤海棠树间小影七首·其五
作者：钱载
朝代：清
体裁：七言绝句

法源旧句感无涯，君又恒河与算沙。老去比年难一醉，内城花事仗冯家。
题徐孝廉以坤海棠树间小影七首·其六
作者：钱载
朝代：清
体裁：七言绝句

粉香脂色春复春，儿女心情始是真。夜雨晓来寒一阵，可无侧卧捲帘人。
题徐孝廉以坤海棠树间小影七首·其四
作者：钱载
朝代：清
体裁：七言绝句

负鼓吾今也作场，郭郎鲍老一郎当。如何廿四番风信，独让春光占海棠。
题戴编修第元负米图即送假归南安
作者：钱载
朝代：清
体裁：七言律诗

厨火翛然近隔墙，请恩奉母买秋航。回头晓月卢沟色，入手梅花庾岭香。谁写初衣曾负米，我思乐事只称觞。太公鸠杖迎归客，诸弟诸孙一草堂。
题抱铛图
作者：钱载
朝代：清
体裁：古风

风骚骚，厨烟凄。父病不食，儿煮肉糜。肉糜不食，父病不可医。厨烟凄，风骚骚。或见之，抱铛号。孤儿兮长号，钱江兮滔滔。天苍凉，北宅桑。小寿伯，我心恻。钱江姚江兮孝子生，孝子子，宝厥铛。
题文君印
作者：钱载
朝代：清
体裁：古风

每恨卓女曾好音，后来乃赋白头吟。奁具今传厥私印，赤铜龟纽方半寸。未知用此定何为，锦裹犹怜土花嫩。相如之名慕相如，卓女卓女谁慕诸。世无同名鼎岂赝，摩娑可奈落花馀。
题斋壁
作者：钱载
朝代：清
体裁：六言诗

读书难得三箧，为善有如十郎。老矣成非画虎，时哉补及亡羊。
题斋壁
作者：钱载
朝代：清
体裁：五言律诗

近务营虽寡，前修让已多。峨冠韩子客，广厦杜陵歌。春仲雪含冻，晚来风展和。琴书且端坐，理屐未蹉跎。
题施仪部学濂九峰读书图
作者：钱载
朝代：清
体裁：七言律诗

乍浦九峰青到海，屠坟秋鸟脆登盘。十分占得读书力，一出凭为朝士看。肥马丰车愁衮衮，长松孤鹤梦珊珊。此身要是供时用，可道閒忙定两般。
题无名氏画
作者：钱载
朝代：清
体裁：七言绝句

一篱烟筱半汀沙，山下微茫雪后花。便绾颓云三角髻，忍寒去叩玉真家。
题朱大振麟松岩采药图
作者：钱载
朝代：清
体裁：古风

朱髯学道何清臞，病起独与画者俱。身不入山山梦纡，苍岩抹云云色腴。石梁一径岩阴趋，泉南老松三四株。株株子结骊龙珠，蕤蕤者草甘露濡。荆篮手挈松下孤，髯乎偃蹇大游戏。安期偓佺非尔徒，汉庭侏儒饱欲死。监河不贷鱼无水，祗应米晡凶年恃。神女消摩信有诸，先生镜局难逢矣。穷愁穷愁恒自奢，呼吸玉液嗤仙家。夜遥祗惯然松节，酒尽还休把葛花。
题朱耘自刻所临玉刻十三行拓本二首·其一
作者：钱载
朝代：清
体裁：五言绝句

碧丘镌奚逊，麻笺写史强。虫声秋院底，却话半閒堂。
题朱耘自刻所临玉刻十三行拓本二首·其二
作者：钱载
朝代：清
体裁：五言绝句

独处耽金石，因之彼美怀。汉皋空解佩，谁定得良媒。
题板桥吟诗图即用曹能始诗韵
作者：钱载
朝代：清
体裁：七言绝句

垂柳牵情叶复条，新林浦近夜萧萧。谢家正好青山色，却付明朝忆板桥。
题柯敬仲画
作者：钱载
朝代：清
体裁：古风

寒崖自有骨，危柯僵不删。高藤倒璎珞，借叶为苍颜。其阴竹埽屋，屋破竹更閒。冥冥隐几人，读易方忧患。飙声岂难静，生气何终孱。我心匪木石，且复同其顽。
题柴关岭连理树
作者：钱载
朝代：清
体裁：七言绝句

枝峰蔓壑夏阴敷，小立红亭日未晡。秦岭蜀江人万里，一枝连理见来无。
题桐乡蔡明府可远遗像
作者：钱载
朝代：清
体裁：五言律诗

学有文勤倡，公惟季弟贤。吾禾官最久，所治俗犹传。拜像落双泪，归丧经卅年。沉思甲寅暮，寒月共灯前。
题江驿
作者：钱载
朝代：清
体裁：七言律诗

鹃声才听浣花舟，骥尾真为秉烛游。十六年还寻浦口，万馀里却到江头。吴宫晋代钟山色，汉寝唐陵渭水流。一种人间官柳树，不论长短总关愁。
题汪博士棣后谭艺图
作者：钱载
朝代：清
体裁：古风

往者把君诗，清妙近昌谷。兹焉示我图，见绪尚膺服。杜老云多师，岂惟放效夙。性情所自抒，流别元毋逐。秋风又报罢，念子在寓屋。庭阶露已团，帘户月可掬。敝衣亦知浣，寒裯未能宿。弥回万里心，几惫十年仆。新篇更何如，出步偕访菊。古道但探微，遑从詹尹卜。
题沈启南桃花书屋图
作者：钱载
朝代：清
体裁：七言律诗

画付东园阿弟初，秾春那计即华胥。真成观里来前度，谁复山中伴隐居。元玉挐舟归里久，太邱扶杖说经馀。爱其未老拈毫细，花拥青峰竹绕庐。
题沈明经振麟倚担评花图
作者：钱载
朝代：清
体裁：七言绝句

绣帘揭处定知音，春爱晴来亦爱阴。二十四番风太好，年年吹老看花心。
题沈狮峰山水卷二首·其一
作者：钱载
朝代：清
体裁：六言诗

仄径都无剩客，高松别有虚窗。峰阴诸涧成瀑，桥下一溪出江。
题沈狮峰山水卷二首·其二
作者：钱载
朝代：清
体裁：六言诗

康熙壬午图就，恰六十年到今。老矣我生戊子，不缘居士关心。
题淩上舍应熊竹溪读书图二首·其一
作者：钱载
朝代：清
体裁：七言律诗

浓淡藜光桥外柳，阴晴慧果寺头云。吟窗有伴常留我，旅橐能来又得君。捣蘖研朱何日竟，断齑画粥古人云。竹溪画出书堂旧，正忆乡园泖水分。
题淩上舍应熊竹溪读书图二首·其二
作者：钱载
朝代：清
体裁：七言律诗

溪上小堂可读书，堂阴高压千箖箊。缚篱雨活野蔷候，煮笋泥香巢燕初。善本几家同井氏，名山随处即匡庐。十年志愿徒枨触，镜里秋霜合诮余。
题游昭秋林醉归图
作者：钱载
朝代：清
体裁：古风

太平书画供宸娱，赐出内府亲贤俱。皇十一子尝拜赐，绍兴短卷游昭图。树身围大人莫抱，树头叶沉墨与涂。乱沙隔渚天且晚，长坡逆风草未枯。一牛不叱亦不驱，一童贯鼻牵不趋。前蹄右翻后左蹋，牛背人醉秋模糊。朝衫佝偻坐成梦，芙蓉花插纱帽乌。城遥村近忘相及，山澹云浓看若无。其时纷纷误朝议，此老兀兀非酒徒。羖䍽横飞不可掣，江淮直北何由苏。昭家常邻京口塔，负艺颇向钱唐湖。李晞古名竟能踵，陆务观语良不诬。天人学探赤水珠，郭椒丁栎奚所须。鼓鞭借之上春陇，载也识字耕田夫。
题熊编修为霖秋圃分甘图即送其假归新建二首·其二
作者：钱载
朝代：清
体裁：五言律诗

章贡江之岸，归来书几船。绿柯栽日小，嘉实摘霜圆。暇想君恩话，遥凭手札传。酒尊京邸月，曾是奉周旋。
题王中丞恕瑟斋图遗像
作者：钱载
朝代：清
体裁：五言律诗

五十师蘧瑗，磋磨诵武公。李铭黄记在，夜寐夙兴中。江国遗民老，巴山落照空。长安值贤子，有斐见家风。
题王五秀才又曾石梁观瀑图
作者：钱载
朝代：清
体裁：古风

元年五月应诏我北行，闻君六月逭暑天台中。六街赫日卖冰击铜盏，渴想海水末与楢溪通。自放还山忽忽三秋冬，每羡金堂玉室羲之从。今晨剥啄袖出一卷水，谁其游者著屐非谢公。苍茫国清之寺桐柏宫，五芝八桂纤草罗长松。赤城标高天半晓绚烂，红树枝老洞口春迷濛。不知人间何处有三伏，亭午湿衣空翠飞来浓。一万八千丈立青芙蓉，昙华亭前雨洗华顶峰。奈何扪萝不上宿其趾，徒观匹练直下龙潭冲。君乎休矣且进琉璃钟，山中人兮六十五茅篷。却归乡土乃罢妻子恋，曷不一篷添缚留孤踪。君言酌酒酌酒那知许，终胜走马软踏长安红。
题王仲山画沩山水牯牛册子八断句·其一
作者：钱载
朝代：清
体裁：五言绝句

顷间桃花林，牛放我自游。桃花红正深，我在不见牛。
题王仲山画沩山水牯牛册子八断句·其七
作者：钱载
朝代：清
体裁：五言绝句

松风谡谡吹，牛卧我亦卧。牛只是一头，我本非两个。
题王仲山画沩山水牯牛册子八断句·其三
作者：钱载
朝代：清
体裁：五言绝句

前山绿复绿，牛兮莫思我。我今独思牛，牛我无一可。
题王仲山画沩山水牯牛册子八断句·其二
作者：钱载
朝代：清
体裁：五言绝句

失牛乃剩我，寻牛却忘家。夕阳一路云，并不见桃花。
题王仲山画沩山水牯牛册子八断句·其五
作者：钱载
朝代：清
体裁：五言绝句

蓦地见牛回，手招直牛口。本非别家牛，费此一招手。
题王仲山画沩山水牯牛册子八断句·其八
作者：钱载
朝代：清
体裁：五言绝句

昨亦不吃草，今亦不吃水。触脱角双弯，一笑圆光里。
题王仲山画沩山水牯牛册子八断句·其六
作者：钱载
朝代：清
体裁：五言绝句

招之未必归，定力何以能。拽将鼻孔转，犹隔一条绳。
题王仲山画沩山水牯牛册子八断句·其四
作者：钱载
朝代：清
体裁：五言绝句

逢人问消息，耳闻非目见。牛不在背后，牛不在对面。
题王农部昶三泖渔庄图
作者：钱载
朝代：清
体裁：七言绝句

君家泖上青九峰，我家澉上峰还重。老渔风与老樵雪，谁合输君谁让侬。
题王太守祖庚春江归钓图
作者：钱载
朝代：清
体裁：古风

吾禾有武原，武原有华亭。华亭有张溪，本隶一图经。居虽分地久，名忝同徵早。相望廿馀年，鬓须各成老。缅惟文恭公，己未光制科。君复进士徵，孙枝洵英多。鸿才畿辅守，令嗣翰林入。荷薪代克当，式谷风难及。兹辰发我吟，卷送张溪春。那传蓑笠态，亦记莼鲈因。朝廷布纲条，百八十六府。必以福吾民，乃以守吾土。如公吏局练，庶用经术宣。亮惟国恩报，岂惟家泽延。群生异牛羊，努力孰刍牧。且缓钓鱼丝，霜根养秋竹。
题王太守祖庚遗像
作者：钱载
朝代：清
体裁：五言律诗

昔在徵轺岁，风神岂若斯。良由材倜傥，遂以老驱驰。公子还装卷，州民已立碑。秣陵春病夜，澹月堕江涯。
题王学正延年纪梦诗后
作者：钱载
朝代：清
体裁：古风

国子先生冬病痱，夜梦有适户阖扉。立者胡来陈承祚，坐者不识习彦威。三揖立者答且顾，一揖坐者蹇弗挥。立者乃指坐者语，帝魏之正其庶几。前身后身君岂忆，盍即写此吟依稀。白头累举犹未第，史学可传复何祈。风寒梦回记其二，一十四字怀珠玑。足成六章章四句，说梦向人人笑讥。我思魏纪蜀吴传，魏帝蜀主书诚非。户曹参军在郡日，评品卓逸垂声徽。炎兴建元天实命，况斥觊觎温心微。其文虽亡其义窃，续后汉书尤晖晖。君家史编昔经进，稽古之力儒冠衣。元和博士亦我辈，圣代耆宿章芳菲。古人见我我见古，不梦而梦精灵依。阿坚尚比得二俊，那必释道安同归。
题王石谷临郭恕先湖庄秋霁图
作者：钱载
朝代：清
体裁：古风

坊西桐屿购佳本，乌目著色仿恕先。坊南莘畬送长句，更若画出湖庄然。浮云偶辞山水国，快意每值屠门前。借书及余亦眼福，说偈向佛犹尘缘。石路东来仄压岸，人家北望疏依堧。高台小楼波面隔，茶灶酒库林阴连。重重荒汊隐略彴，短短碧岫生蜿蜒。如斯架构境可得，所难老树丛秋烟。摩挲合抱自毫末，尔数百年我百年。亟欲移株乏奇术，频经扫叶成幽悁。郭君擅场祗在此，况夹万个筼筜鲜。迥知宿雨贮清气，远见戴笠游乌犍。携筇相将问剥啄，撒网定已登鲰鲜。三人不速坐凭槛，且赚一角斜阳天。
题王秀才鸣盛诗卷后集苏文忠公和陶句
作者：钱载
朝代：清
体裁：古风

心空饱新得，佳处正在兹。迹寓心已去，诗成竟何为。江左风流人，喜见霜松枝。独立表众惑，黄花与我期。物色恐相值，世事缠绵之。功名岂人杰，昭氏有成亏。斋厨圣贤杂，一笑百念衰。好语时见广，作诗记忘遗。
题王编修鸣盛西庄课耕图
作者：钱载
朝代：清
体裁：古风

太仓西，嘉定城。城又西，娄江清。江上田，王君耕。我识君，二十年。既同官，告厥诚。鹤泺曲，吴塘横。柳千章，畦一枰。好风播，时雨盈。督我牛，课我丁。以养亲，以乐生。际嘉运，登于瀛。怀旧隐，图斯成。中田庐，八九楹。比摩诘，西庄名。君不薄，晋渊明。亦不爱，汉子真。白鹭飞，黄鹂鸣。豳雅颂，歌太平。胜右丞，别业营。我观图，愿请更。有室贤，今甫荣。岂不劳，夜机声。曷不补，墙桑青。
题王进士元勋东溟草阁图即送还嘉定
作者：钱载
朝代：清
体裁：五言律诗

海国问疁城，词坛系旧情。岂惟归太仆，亦有四先生。君乃诸侯客，年今进士成。萧然还草阁，且不负鸥盟。
题王雅宜券后
作者：钱载
朝代：清
体裁：古风

长券短券礼昉诸，左券右券法令俱。官券私券势难已，折券焚券仅有无。雅宜山人王履吉，尝自起债于州闾。白银五十息钱是，文寿承乃居间欤。嘉靖七年月维夏，想当樱笋家家厨。独奈山人竟贫甚，交关入市出石湖。不能与息终与息，十二月必偿君馀。梅花开时雪花落，定已稍入湖田租。顾元方者买旧迹，获此卷爱山人书。装界乞题一还再，归文休后连凡夫。秋堂萧然谢作答，似听此券来中吴。遂令街西褚学士，持以索诗如索逋。我贫虽不漫立券，地上事亦何从图。且偿诗债欠酒债，今夜暂借街西酤。
题瑶幸道人所藏王翚画十二首 其一 石谷自构
作者：钱载
朝代：清
体裁：古风

高翠且深环，平流却乱落。覆以松阴森，相答笙镛作。厓边独坐人，夫岂曰无著。
题瑶幸道人所藏王翚画十二首 其七 仿巨然寒林萧寺
作者：钱载
朝代：清
体裁：古风

皴染出大山，层叠分明见。上下近远间，林疏叶齐变。独彼青杉青，岩凹拥楼殿。后峰淡淡生，前径微微转。山根聚有溪，溪口横复江。江光动寒光，六月在我窗。
题瑶幸道人所藏王翚画十二首 其三 仿文待诏临卢鸿草堂
作者：钱载
朝代：清
体裁：古风

草堂鸿自画，亦复自题堪。兹景出吴乡，盖已非终南。墨竹夹叶椿，丝柳虬松参。大石立栟榈，北林枯两三。篱阴藓夹蹊，堂阳栏俯潭。其东一角夭，更以抹远岚。
题瑶幸道人所藏王翚画十二首 其九 仿范华原
作者：钱载
朝代：清
体裁：古风

岭头又高岭，白云横断之。前岭冠精蓝，树不丛丛衰。左右滩急奔，东西梁迥跨。淼淼见远洲，天际双帆下。
题瑶幸道人所藏王翚画十二首 其二 仿燕文贵武夷叠嶂
作者：钱载
朝代：清
体裁：古风

滩光数渔晚，瀑响重溪深。碧浸崖堮垠，青断云烟林。岁叠一曲转，九曲千嶂阴。幔亭是何处，中有瑶华音。
题瑶幸道人所藏王翚画十二首 其五 仿谢雪村霜林茅屋
作者：钱载
朝代：清
体裁：古风

石间滩层层，阶下荷田田。绕屋竹有云，出竹山无烟。水南石嵌空，岩西杉郁然。若非绛叶明，岂谓新霜天。屋中缊袍人，啸歌声不传。
题瑶幸道人所藏王翚画十二首 其八 仿黄大痴
作者：钱载
朝代：清
体裁：古风

寒山碧于染，暑雨湿初洗。道人设见之，秘奥鐍先启。赭绿展吴岫，天池石壁东。并船青箬渔，五月黄梅风。
题瑶幸道人所藏王翚画十二首 其六 仿赵文敏深柳读书堂
作者：钱载
朝代：清
体裁：古风

借作吴村写，略得辋川趣。沉沉洲渚分，段段菰茭附。绿杨柳四遭，亦不皆杨树。耕渔两相邻，于焉托儒素。读书非一朝，读书非一暮。绿杨知此情，何不引鸥鹭。
题瑶幸道人所藏王翚画十二首 其十 仿徐幼文溪亭野趣
作者：钱载
朝代：清
体裁：古风

杂树十数株，中间一亭筑。坡草披纤纤，水草涨蔟蔟。画榼时哉晴，囊琴步者独。不知北郭谁，自纵前溪目。我家讵无溪，松杉荫柏竹。我溪虽无亭，兰芷绕荷菊。白发恋君恩，初衣缄在簏。难为多文富，实耻有道谷。
题瑶幸道人所藏王翚画十二首 其十一 仿赵文敏鹊华秋色
作者：钱载
朝代：清
体裁：古风

碏山青如何，迢递华不注。旷前村壤开，曲内溪沙度。号群閒放场，网影深悬树。都来枫槲颜，半是蒹葭露。
题瑶幸道人所藏王翚画十二首 其十二 仿沈启南摹李营邱雪图
作者：钱载
朝代：清
体裁：古风

营邱北苑迹，颇贮有竹庄。雪图岂诚似，大较规荒凉。连峰巉巉白，一坞窈窈光。枯林出高寺，乃见红夕阳。寺后沙村遥，寒气濛濛长。进艇访诗人，野梅深处香。
题瑶幸道人所藏王翚画十二首 其四 石谷自构
作者：钱载
朝代：清
体裁：古风

松如黄鹤松，山如北苑山。疏林一村屋，孰得居其间。小桥不入郭，远江自通湾。半幅江上帆，行行殊未还。
题画哭邵侍读嗣宗九首·其一
作者：钱载
朝代：清
体裁：七言绝句

与君相见即同心，白石清泉为鼓琴。尽日无人芳可袭，春山使我爱深林。
题画哭邵侍读嗣宗九首·其七
作者：钱载
朝代：清
体裁：七言绝句

娄江东下白蘋香，蘋叶蘋花一水长。小艇待教寻子去，不胜烟月是微茫。
题画哭邵侍读嗣宗九首·其三
作者：钱载
朝代：清
体裁：七言绝句

休言不落比于蕉，白露为霜夜复朝。安得饮君甘谷水，味之无已到松乔。
题画哭邵侍读嗣宗九首·其九
作者：钱载
朝代：清
体裁：七言绝句

道人漫打午时钟，香绕幡幢倚一筇。迟我瓶中担白酒，为君墓上种青松。
题画哭邵侍读嗣宗九首·其二
作者：钱载
朝代：清
体裁：七言绝句

行尽槐衙是柳衙，送君青雀舫还家。朝阳门外攀条后，千里金霜怨晓笳。
题画哭邵侍读嗣宗九首·其五
作者：钱载
朝代：清
体裁：七言绝句

丁子开花斗酒筹，蛾眉散直挂帘钩。明年若问街西馆，何忍临风插满头。
题画哭邵侍读嗣宗九首·其八
作者：钱载
朝代：清
体裁：七言绝句

画出癯仙大好看，行来矫矫佩珊珊。万山雪照一轮月，著个梅花寒不寒。
题画哭邵侍读嗣宗九首·其六
作者：钱载
朝代：清
体裁：七言绝句

看了丁香看紫藤，愁人丝鬓各鬅鬙。如何北斗阑干夜，共嚼金尊再不能。
题画哭邵侍读嗣宗九首·其四
作者：钱载
朝代：清
体裁：七言绝句

归路轻帆蓼水涯，渺然京洛故人怀。平生辛苦还辛苦，未必蠕虫胜我侪。
题画牡丹蕙萱凤仙菊五种·其一
作者：钱载
朝代：清
体裁：七言绝句

盎盎和风吹碧林，瑶台春贮一枝深。近天欲展凌云气，向午先呈捧日心。
题画牡丹蕙萱凤仙菊五种·其三
作者：钱载
朝代：清
体裁：七言绝句

我自无忧不赖渠，心之忧矣孰能祛。閒花尽付閒儿女，未信张华博物书。
题画牡丹蕙萱凤仙菊五种·其二
作者：钱载
朝代：清
体裁：七言绝句

绿槐院静雨丝香，红药栏虚竹影长。怜得蕙花真耐放，一瓯新茗裌衣裳。
题画牡丹蕙萱凤仙菊五种·其五
作者：钱载
朝代：清
体裁：七言绝句

但结山篱护径苔，年年九日可衔杯。何须定作南阳守，郦县频烦送水来。
题画牡丹蕙萱凤仙菊五种·其四
作者：钱载
朝代：清
体裁：七言绝句

阶下红毬缀两三，叶披青凤羽毵毵。儿时记绾双丫髻，采向新凉带露簪。
题画蝶
作者：钱载
朝代：清
体裁：七言绝句

舞态娟娟祗益狂，何劳金粉拓滕王。蘼芜自是江南草，一队飞来便觉香。
题盆牡丹
作者：钱载
朝代：清
体裁：五言律诗

起早频浇润，春迟独对偏。叶肥翻绿软，苞嫩坼红圆。池馆槐阴地，园林谷雨天。一声鹁鸪鸟，几醉曲栏前。
题盛子昭山水轴
作者：钱载
朝代：清
体裁：古风

武塘画手传盛君，今者一见愈百闻。吾州山少惟多水，秋林何处江南似。胸中有竹竹乃生，画山饫得山乡情。抹云插汉属且独，斜日红黄半枫槲。溪亭盖茅旁缆船，筇枝叟仰一随肩。松坞矗楼门启扇，樵担童归一窥面。山西稻堆齐屋山，稻场狼籍扫未閒。山东牛宫靠山脚，叱牛出栏易驱雀。东村西村皆可庐，贞堂未置真愁予。三时督牛十月纳，饭满山厨酒香榼。此生愿得此暂娱，天公颔我山栖无。远烟破寺斋钟静，更欲逃之坐深冷。
题石鼓亭
作者：钱载
朝代：清
体裁：四言诗

贡于国庠，张氏燕昌。手拓石鼓，大成门旁。持归盐官，考校模刻。作亭覆之，书堂之侧。同郡钱载，为题其梁。乾隆甲辰，冬月维阳。
题祝京兆吴郡沈氏良惠堂铭拓本
作者：钱载
朝代：清
体裁：古风

沈之诸孙演乞铭，铭而能书得允明。演先太医立其名，明仁宗朝仕稍亨。上溯德辉彦才瑛，元医学官递有声。堂褒御书宋思陵，曰良曰惠方伎成。被赐者名湮莫徵，家吴从迁自汴京。未南渡日沈已荣，良医之惠德实宏。远孙乃有中书君，思陵迹失祝刻凭。石又失惟墨本清，乾隆岁装矢厥诚。我医我儒宝我贞，沈之后贤其克绳，我诗亦铭毋再更。
题秋山白云图
作者：钱载
朝代：清
体裁：古风

独峰见顶不见麓，纸色即云云半幅。苍凉天衬峰影寒，动嘘静噏神为完。水口无云山腹有，竹木清高一茅牖。半滩风碧叶鸣芦，几日霜黄丝挂柳。夕岚明灭鸦飞飞，斸药入云人未归。亦知云里生寒早，峰后逢人更款扉。
题秋碧堂法帖即用册中颜鲁公书竹山连句韵
作者：钱载
朝代：清
体裁：五言排律

滹沱河畔过，未得问书堂。却枉贻家刻，轮番识数行。秋帘灯炯炯，破瓦雨浪浪。妙迹新如昨，多年晦始彰。先摹南渡本，后及弁山阳。名郡墨池大，损斋家法长。况停颜氏盖，曾课郭边桑。招隐有千竹，读书凡几霜。茗携鸿渐碗，禅并皎公床。宦客参群从，风流长众芳。诗题高士帙，目短右军墙。杜牧差辉映，苏髯又颉颃。一时罗米蔡，真赝辨王羊。清暇心犹见，升平岁不忘。工閒纸轻拓，石好屋深藏。示我赢怀璧，邀君共汎觞。高林候丹蕊，盛业继青缃。且缓论游艺，兹来定举乡。
题秦学士大士种树图
作者：钱载
朝代：清
体裁：古风

齐民要术详种树，始爱樊须尝学圃。君今岂若宗元喻，示我新图方种树。其莳若子置若弃，养人有道何烦寓。春风一吹百卉萌，閒里亦念栖迟衡。周公七月太经济，鸦锄敢谓芳余情。何人种松问东坡，何年种柳自渊明。种桃者谁梅则林，种杏者董仙山青。种槐则荣枣橘富，梧槚勿舍闻诸经。悠悠悠悠君请择，种竹何妨付东宅。桂食而伐漆用割，以苦其生又何惜。十人植，一人摇，所难便之夭且乔。一年谷，十年木，万事诚如早相蓄。
题秦学士柴门稻花图
作者：钱载
朝代：清
体裁：古风

门前䆉稏田，屋北琅玕竹。有水即有船，有童复有犊。春耕必数塍，秋收多几斛。长者颜何怡，幼者气相肃。鸣梭户内织，把册窗间读。豆豋赖早丰，宗党以时睦。江南此景常，岂曰江南独。一家如是推九州，万国于焉同一族。六卿宰相迄庶尹，各职其职中外穆。圣人敬勤荐惟馨，松柏之茂受百禄。年年藉巩太平基，只在稻花风露馥。我今为子歌，我亦起而舞。休养及昌辰，敦庞自太古。稻山兮稻田，花香兮绵绵。于家于国长如始，所宝豳风七月篇。
题秦郡丞廷坤秋山读杜图三首·其一
作者：钱载
朝代：清
体裁：七言绝句

钱塘从宦早知闻，京兆题名始及君。大好石头城裹月，桂香同席看秋云。
题秦郡丞廷坤秋山读杜图三首·其三
作者：钱载
朝代：清
体裁：七言绝句

峡石东西翠霭凝，当年岂不瓣香曾。烦君为谢山中友，排比铺陈仆未能。
题秦郡丞廷坤秋山读杜图三首·其二
作者：钱载
朝代：清
体裁：七言绝句

读杜秋山意太憨，从军得得入滇南。锁江桥上嘶班马，却拗梅花向玉潭。
题秦郡丞廷坤秋山读杜图三首王进士嵩高属题其曾祖楼村修撰十三本梅花书屋图五首·其一
作者：钱载
朝代：清
体裁：七言绝句

秋夜梦作看梅人，七年倩图已壬辰。后壬辰恰贤孙值，犹见先生梦里身。
题程选部三长物斋
作者：钱载
朝代：清
体裁：七言律诗

借宅朱公岂定居，笑人题额照春初。田园别后黄金尽，科第成来白发疏。六尺簟旁真富有，五经笥外太纷如。愁他砚墨随佳刻，只是先生不善书。
题章虞部有大深柳读书堂图二首·其一
作者：钱载
朝代：清
体裁：古风

水边柳青丝，柳上乌白项。柳阴家钓鱼，水底捉蠃蚌。其间有书堂，此水名荻港。
题章虞部有大深柳读书堂图二首·其二
作者：钱载
朝代：清
体裁：古风

荻港不见荻，书堂谁读书。栋云去为雨，庭树风萧疏。十载一归来，悔不如蟫鱼。
题管夫人寄子昂君墨竹
作者：钱载
朝代：清
体裁：七言律诗

澹叶三竿浓两梢，临窗风雨已潇潇。自君之出独相对，命驾而归谁谓遥。人好婵娟无岁岁，花开旖旎有朝朝。寄言妙得温柔解，韵戛琅玕神理超。
题纪侍御复亨涤砚图
作者：钱载
朝代：清
体裁：古风

元章癖砚又癖洁，宿墨自涤人图之。君今所癖两不染，横卷倩作将何为。武康溪长三百曲，流到君舍清涟漪。读书一砚磨若铁，岁晚欲黑王孙池。既官翰林改御史，簪白讵独工文词。协毗圣世晖执宪，忍愧旧砚辛勤随。国家元气众培护，言者尤审苍生宜。澡躬洗心勉如此，愿砚亦曰无苟私。西山泉脉城南陂，敢效我友临烟涯。螭坳幸从珥笔后，祓濯频遣陶泓知。
题纪太仆二图 其一 心斋坐忘图
作者：钱载
朝代：清
体裁：古风

心斋君自号，时义取于复。今以况漆园，集虚亦云淑。兼之图坐忘，大通若无方。斯意本近禅，乃遂作僧装。愿君且娱老，非黜更非堕。掩关剥啄无，独得身静坐。林静坐如山，昼静坐如宵。坐花春寂寂，坐月秋寥寥。大雪起而行，必为村梅出。曷不挈壶卢，相将扶楖栗。
题纪太仆二图 其二 石湖春钓图
作者：钱载
朝代：清
体裁：古风

行春桥外今朝风，鹈鹕踏浪西复东。楞伽山前昨夜雨，荻笋齐抽楝花吐。黄尘衮衮催巨年，谁能遣此橛头船。惆怅非惟张翰鲙，蹉跎是亦祖生鞭。
题罗山人聘画鬼二首·其一
作者：钱载
朝代：清
体裁：五言绝句

画鬼画烟云，犹堪米敷文。曷不学阮瞻，一空此纷纭。
题罗山人聘画鬼二首·其二
作者：钱载
朝代：清
体裁：五言绝句

六趣外无界，七趣中有人。即非若马趣，愿君思公麟。
题翁学使方纲临苏书卷九首·其一
作者：钱载
朝代：清
体裁：七言绝句

吾家箧拟君家宝，新迹粗将旧迹明。怕是梦中人说梦，眼青万里太多情。
题翁学使方纲临苏书卷九首·其七
作者：钱载
朝代：清
体裁：七言绝句

多事相关长帽翁，倪张之笔尽春风。人生百岁他无恋，未免幅缣片楮中。
题翁学使方纲临苏书卷九首·其三
作者：钱载
朝代：清
体裁：七言绝句

斗茶输却笑堪惊，鹦鹉笼开不剪翎。相别若忘同辈羡，再生应念此恩经。
题翁学使方纲临苏书卷九首·其九
作者：钱载
朝代：清
体裁：七言绝句

临本木鸡斋乍入，旧藏天籁阁曾誇。君非贾岛独名佛，我岂恒河长照沙。
题翁学使方纲临苏书卷九首·其二
作者：钱载
朝代：清
体裁：七言绝句

情随花动怜花好，春锁眉尖搯指尖。不作钱塘江上守，那知愁似夜潮添。
题翁学使方纲临苏书卷九首·其五
作者：钱载
朝代：清
体裁：七言绝句

辽家金家几战尘，一卷犹见钱塘春。撒与明珠百十二，果然南岳有真人。
题翁学使方纲临苏书卷九首·其八
作者：钱载
朝代：清
体裁：七言绝句

五百年遥岭海魂，后先于浙漫寻论。转愁杭郡残诗槁，去惹儋州乱雨痕。
题翁学使方纲临苏书卷九首·其六
作者：钱载
朝代：清
体裁：七言绝句

取观任展长安轴，携去凭回罨画船。环庆堂开重俯仰，可怜真比月婵娟。
题翁学使方纲临苏书卷九首·其四
作者：钱载
朝代：清
体裁：七言绝句

湖上草青花白红，宋年春肯到今同。杭人多慧慧何似，忆杀六桥杨柳风。
题耀州紫藤花
作者：钱载
朝代：清
体裁：七言律诗

翟道归来问牡丹，小桥流水足盘桓。山城是月犹飘雪，谷雨今朝未放寒。狂蔓纷垂宝璎珞，画檐低覆曲阑干。鬓丝尽伴天涯客，著处丁宁欲别难。
题自写墨花卷子二首·其一
作者：钱载
朝代：清
体裁：七言绝句

澄泥新琢研微凹，试墨频添萼与苞。坐过重三好时节，双轮却未碾青郊。
题自写墨花卷子二首·其二
作者：钱载
朝代：清
体裁：七言绝句

静馀翻自爱矜持，小院钩帘夕照时。何似硬黄临旧帖，正裁矮本画乌丝。
题自写杏花小帧
作者：钱载
朝代：清
体裁：七言绝句

古铜瓶插半开枝，恼乱春风鬓欲欹。笑问遗山元老子，生红何似退房时。
题苏文忠公墨迹卷
作者：钱载
朝代：清
体裁：古风

寿祐寺，合江楼，又卜白鹤之峰头。先生何为不惮烦，念念尘尘同一沤。今朝对客说所见，真手非手砚非砚。生灭垢净增减空，不了真如不方便。说砚犹砚北，渡海复海南。荔支那必三百颗，又看一手写字桄榔庵。
题苦瓜上人馀杭看山图
作者：钱载
朝代：清
体裁：七言律诗

馀杭城外南湖外，九锁山云叠叠烝。何意也为青眼客，此因须问苦瓜僧。虎蹄踏月林声静，箬叶含风涧影澄。还向洞霄宫处说，宋家得失内祠曾。
题范侍郎璨松岩乐志图
作者：钱载
朝代：清
体裁：古风

岁寒堂外双松树，文正先公有诗句。一本三吴万叶传，少司空又清时遇。擘窠四大字，恩赐慈寿年。先是诏许公归田。只今论文那必仲长统，期我亦赋松岩篇。松岩高，松岩下，画中人岂悠悠者。千丛药草傍林生，百折风泉绕身泻。为我还问书中松，不识岁寒堂上云气何如浓。
题药根上人江干送行图
作者：钱载
朝代：清
体裁：七言律诗

飘然何事尚西东，犹说南来送别风。家近佛狸潮旧碧，堂开牛首树今红。劝君七祖襌应叩，笑我三湘胜未穷。岳顶寿藤亲所斸，试将扶入白云中。
题菊花
作者：钱载
朝代：清
体裁：七言律诗

归自临清种晚花，楼前桥畔水之涯。细开爱尔摇风色，僵立愁他缚竹丫。霜鬓一尊迟受代，山妻诸幼早还家。国恩深被乡园及，不少秋英卧径沙。
题蒋上舍朾观泉图
作者：钱载
朝代：清
体裁：六言诗

庄生只状时至，徐子犹疑亟称。一勺但寻觱沸，千支仍别淄渑。
题蒋明经元龙戴笠图
作者：钱载
朝代：清
体裁：七言律诗

羊求径外绕清渠，襄毅堂东问旧庐。越俗担簦聊复尔，苏公着屐定何如。流传诗句惟搔鬓，教授生徒不曳裾。好在奎章罗帕上，江南春雨杏花初。
题蒋编修归舟安稳图
作者：钱载
朝代：清
体裁：古风

庙堂才不乏，星凤世皆睹。馆职壮盛才，如何去犹愈。有母荷恩勤，无家恐风雨。乃卜傍钟陵，将为始迁祖。述德吴兴郡，避乱铅山坞。先公赋远游，尽室尝险阻。独子命更相，老怀指偻数。故林少立锥，新垒难画虎。在北亦晨昏，维南尤水土。不然素餐飧，谁谓嗟杕杜。俶装托丹青，首涂具篙橹。安坐太夫人，儿妇诸孙聚。忠孝莫得兼，纡回盖自古。英英葵藿姿，眷眷太阳午。明当下潞河，早便过淮浦。天月一两圆，驿杨千万缕。迢遥望所思，髣髴启尔宇。岚光照前楹，江声绕后圃。篱短竹旋栽，阶静兰斯吐。祠中洁豆豋，厨下杂罂甒。内舍机九张，外塾书四部。身还亲细事，足岂入公府。祗愁邱垄隔，频返松楸抚。薄置太傅田，详作宫师谱。空言仆寤寐，实际君规矩。单舸判行藏，百忧恬仰俯。虽欣得莱衣，终怅失鸿羽。昔则佳士佳，今其腐儒腐。教授若于乡，报时非小补。丈夫结束初，颇各图建树。
题蔡叟竹寒沙碧山庄图
作者：钱载
朝代：清
体裁：古风

林亭生绢素，窗几动岚翠。微茫一壑开，结构十年事。石桥村口滑，篁径涧边邃。森森草堂拥，蔼蔼松楼閟。崦梅三百本，桃李俨相次。踯躅催春归，鸦舅见霜醉。摩霄海红花，围抱特灵异。恒河凡几劫，曲辕乃孤寄。英溪清蜿蜒，石城雄赑屃。云烝晓光白，雷磕秋声驶。后园一髻青，高顶肆遐跂。山人日坚坐，身世两无累。揆余隔郊郭，览俗厌肥腻。披兹幽境选，邈使素心喟。提壶夏果熟，乘筏南风利。垂钓两龙潭，上有坡公字。
题虞山相国并头蕙花图
作者：钱载
朝代：清
体裁：古风

易象取如兰，厥义比同心。心同兰愈馥，犹人洽清襟。爰有并头品，静御应瑟琴。是皆和气致，芳草徵好音。相公磁斗植，双萼发一簪。蕙亦兰之匹，帘箔香愔愔。家和瑞在国，谅哉酿德深。扬之际薰风，润之藉甘霖。留之成妙绘，传之属新吟。吟新意则古，颂以当家箴。
题观书士女
作者：钱载
朝代：清
体裁：古风

洁蠲酒食曰妇仪，黼黻元黄曰女工。岂若世间须眉俦，置身必置万卷中。庭影竹蕉盎香桂，壁琴含秋秋拥髻。侍儿窗户倚垂扇，亦是才过三五岁。张萱周昉娱此情，底须绝异誇才明。东观班姬能应诏，故知环佩有常声。
题许秋曹道基竹人图
作者：钱载
朝代：清
体裁：古风

人有竹德曰竹人，竹人虚直而精洁。霍斋作图李锴题，邀我吟诗意空结。我居城北君城南，欲往从之愁蹩躠。图留逾月频阖开，坐对移时转亲切。城南叩扉未握手，城北含毫漫饶舌。鸥乡旧阻十霜寒，筠卷今销三伏热。昨宵雷雨风怒号，梦中吹折庭槐梢。故园平安今好在，我非饥凤宁无巢。一竿傥借钓鲂鱮，涉海不羡神山鳌。竹人竹人君自有，努力志行秋旻高。
题词卷三首·其一
作者：钱载
朝代：清
体裁：七言绝句

驿壁流连便系恩，诗人心性总难言。芭蕉却到黄昏雨，不记城南是沈园。
题词卷三首·其三
作者：钱载
朝代：清
体裁：七言绝句

由来二月月将三，妙伎当歌尽自谙。和泪匆匆在罗帕，杏花春雨忆江南。
题词卷三首·其二
作者：钱载
朝代：清
体裁：七言绝句

吴郎岂要赚清词，祗恐无端把玉卮。王谢堂前新燕子，宣和殿裹小宫姬。
题词卷三首得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其一
作者：钱载
朝代：清
体裁：七言绝句

梦醒人自过滦阳，今夜壬寅雨后凉。乙未君犹帝城住，匆匆己亥在江乡。
题词卷二首·其一
作者：钱载
朝代：清
体裁：七言绝句

独自登楼罢抚栏，奎章也复寄情难。杏花春雨江南句，罗帕何人湿泪看。
题词卷二首·其二
作者：钱载
朝代：清
体裁：七言绝句

小令清真讽几回，坐销银烛鉴深杯。旧时衣袂东风泪，惟有桃根说与来。
题诸编修锦高松对论图
作者：钱载
朝代：清
体裁：古风

禾城尚书宅，一松栽故明。翰林典宅居，松久偃盖成。上有鸟巢高，下有井甃清。清泉润其根，好鸟相与鸣。掩关日对之，抱膝无所营。朝朝松露色，暮暮松风声。谁能识此心，并不期阮生。
题赵子固水仙卷
作者：钱载
朝代：清
体裁：七言律诗

一段生绡本是冰，墨疏香远寂寥凭。真心到此毋相谑，绝艺成来必自矜。箧有兰亭怀宝独，船如米老出游恒。祗愁微步凌波去，处子虽逢俪未能。
题赵文敏公五花图
作者：钱载
朝代：清
体裁：古风

坡沙起伏川流浅，草丰树凉秋漫衍。一立树阴一卧坡，一匹龁草行逶迤。两匹饮川一仰吻，各无羁靮无叱呵。清时散牧非嬉戏，蒙君之惠急君事。但识成功万里心，能从敌忾三军帅。五花五花不以毛，赵公相尔八尺高。
题赵文毅公尺牍墨迹
作者：钱载
朝代：清
体裁：五言律诗

党论终明代，端由抗疏馀。身真三黜去，里又几年居。息影非中抱，寻源只故书。所难君子节，还教后人如。
题道旁柳
作者：钱载
朝代：清
体裁：五言律诗

郁郁偏多系，纷纷独有丝。疏蝉难与说，落月不相随。野旷长鞭揣，秋新短发疑。高柯应末改，生意即芳时。
题邵侍读嗣宗收纶图即送假归太仓四首·其一
作者：钱载
朝代：清
体裁：古风

若为道德竿，若为仁义饵。尝闻诸淮南，老矣思其次。
题邵侍读嗣宗收纶图即送假归太仓四首·其三
作者：钱载
朝代：清
体裁：古风

沈犗蹲会稽，负鳌据沧溟。彼亦漫云醉，此亦漫云醒。
题邵侍读嗣宗收纶图即送假归太仓四首·其二
作者：钱载
朝代：清
体裁：古风

直钩又空钩，旷观世所因。自我与君游，亦不纵飞纶。
题邵侍读嗣宗收纶图即送假归太仓四首·其四
作者：钱载
朝代：清
体裁：古风

归归钓鲈鱼，小艇信所如。三江红叶外，百里青峰疏。
题金员外寿小影即送假归太仓
作者：钱载
朝代：清
体裁：五言律诗

寻壑复经邱，归欤岂卧游。漫为齐祭酒，行卜鲁菟裘。邻里弇园废，轩窗翠竹稠。同年吾雪鬓，忆尔几沙鸥。
题金山人农为袁舍人匡肃画香影庵图
作者：钱载
朝代：清
体裁：五言律诗

主人为古雪，画者号冬心。但有一椽屋，都无千竹林。水寒寒更澹，月静静逾深。此际成趺坐，山空孰与寻。
题钟安人绣诗图
作者：钱载
朝代：清
体裁：古风

蒋公力贫养，盖自其少时。那举前后丧，出用法家书。栖栖将五十，始娶今安人。中复挈室行，母尝自教儿。七十乃息游，风义晋人知。方其岁十九，梅花传十诗。岩阿命早受，烟火根频移。谶成毕生迹，志行多瑰奇。安人箧遗藁，宛转绣以丝。丝丝记传心，心心子孙规。读其祭夫文，何啻如寒梅。子昨官翰林，奉母来京师。还张旧所图，头角诸孙嬉。仰瞻念尔祖，回式安人仪。世间重嘉树，不在开花枝。结实以甲坼，生生理永贻。毋忘冰雪共，岁有存风吹。西江自渺瀰，西山自厜㕒。
题钟进士
作者：钱载
朝代：清
体裁：七言绝句

曾记中山高两颧，出游携妹黑如烟。翠岩诀子何人会，又把书家草圣传。
题闵贞奉膳图
作者：钱载
朝代：清
体裁：五言律诗

追慕得其似，自图传二尊。筵陈犹酒肉，礼事若生存。楚树汉阳郭，啼乌江上村。始徵昆与弟，尝不间人言。
题阮舍人葵生秋雨停樽图
作者：钱载
朝代：清
体裁：七言律诗

八月长安雨望低，故林淮浦昨双栖。尘生莫得杯重举，意塞宁堪酝独携。河汉影连蟾影黑，梧桐声杂竹声凄。黄门未要诗兼赋，画出缠绵理亦齐。
题陆编修费墀新购灵壁石砚
作者：钱载
朝代：清
体裁：古风

若岩若壑可砚山，坡公卧之以当砚。回思纱縠此其亚，试数嵌空凡几面。高斋磊落琴尊閒，伸纸濡翰时对山。炉香欲断云生几，槐影初笼昼掩关。
题陈丈明经向中西溪书屋图
作者：钱载
朝代：清
体裁：古风

青青者芦白者沙，泾长港曲陂更斜，叱牛呼鸭村不哗。松林风细出书声，一缕炊烟生鲍家。隐居老去诗篇在，沧桑四百沟塍改。乳巢先生偶得之，琼田亦用青钱买。倩人遂作西溪图，问君未结西溪庐，笑君且复图中居。欹湖方口得其似，墙东灶北谁相于。戛天琅玕况千个，乞借茆堂且高卧。锄园拾金席可割，伏枥成歌壶莫唾。岁寒心事愁清尊，明月当头息壤存。依绿轩窗寻不得，水村一幅赵王孙。
题陈仲仁山水卷
作者：钱载
朝代：清
体裁：七言律诗

陈君主簿于阳城，人物花鸟皆至精。吴兴郡亦作山长，文敏公尝畏后生。苔点麓寒厚所厚，松阴云活清其清。若教多写可多得，何减四家元季名。
题陈孝廉钟琛读书图
作者：钱载
朝代：清
体裁：七言律诗

韩子因文而见道，宋儒载道以为文。十年穷达且须较，五亩竹蔬谁与分。尚友岂无天下士，崇朝方有泰山云。逡巡若可东隅补，唤起初心又共君。
题陈学正孝泳研二首·其一
作者：钱载
朝代：清
体裁：六言诗

春水宅边几漱，冷云轩里初归。摩挲如十五女，浅著香罗紫衣。
题陈学正孝泳研二首·其二
作者：钱载
朝代：清
体裁：六言诗

昌黎韩子官似，辛卯米公印如。我亦郡人爱旧，报之准拟瑶琚。
题陈明经耕读图
作者：钱载
朝代：清
体裁：七言绝句

农士俱良德乃馨，茅斋终要卜烟坰。尚嫌高凤曾流麦，祗爱倪宽辄带经。
题陈检讨填词图
作者：钱载
朝代：清
体裁：古风

髯也维摩搦湘管，敷茵藉地肩非袒。回看妙女捻琼箫，芭蕉叶坐吹之缓。是月闰三春不短，禅人狂写骚人诞。抛尽南唐西蜀心，看成减字偷声伴。碧鸡金马方洗兵，公车待诏开凤城。想见搜材遍岩穴，千载一遇古莫京。髯公江东词是名，题者同徵多杰英。盛朝采擢关文治，芳翰流连眄友生。百年百年观此卷，花阴花阴吾数展。就中浙西六家孰先之，绝爱小长芦赋摸鱼儿。岂知后来铅山蒋家曲，赛得前边洪昉思。
题陈秋曹朗闭门觅句图
作者：钱载
朝代：清
体裁：七言律诗

竹苦蕉甘柘水湾，笑君吟屋昼常关。几于必用毛锥子，并不能逢饭颗山。偶写小身方独坐，频开横卷竟迟还。集成若付任天社，双井应看伯仲间。
题陶舫砚铭册子二首·其一
作者：钱载
朝代：清
体裁：七言绝句

林家拓本又余家，砚背铭多岭海誇。我亦箧藏鸲鹆眼，可怜点滴是青花。
题陶舫砚铭册子二首·其二
作者：钱载
朝代：清
体裁：七言绝句

十砚轩芜石半亡，端州旧吏福州黄。虎山桥去梅花墅，巧琢难寻顾二娘。
题雨林图
作者：钱载
朝代：清
体裁：七言律诗

崦里炊烟乍合离，鹁鹄语罢阴四垂。画家泼墨惯如戏，著屐看山偏此时。孰谓密云竟不雨，岂惟远树都无枝。江南吾忆水乡静，梅子满园尝赋诗。
题韦编修谦恒秋林讲易图二首·其一
作者：钱载
朝代：清
体裁：七言律诗

翰林重入老经师，学使曾传讲易时。万里黔州蒙简擢，诸生鲁国怅追随。操觚岁月非难得，开府功名不易为。一片大明湖好在，为君披豁始题诗。
题韦编修谦恒秋林讲易图二首·其二
作者：钱载
朝代：清
体裁：七言律诗

君是前游我后游，一林秋过几年秋。桥南孺子缨斯濯，岸北庄生芥以舟。趵突泉声尝出郭，碏华山色又登楼。相看自笑何知易，高柳寒鸦也白头。
题韦舍人谦恒翠螺读书图
作者：钱载
朝代：清
体裁：五言律诗

松径盘盘上，江光面面来。舍人云卧稳，曾此漆编开。牛渚千秋月，黄金百尺台。漫言居不易，辄有梦频回。
题项东井幻居庵双柏图
作者：钱载
朝代：清
体裁：七言绝句

项老瓶山小隐偏，西公留偈素公传。一弹指后吾题句，又过壬申癸酉年。
题顾侍御光旭春风啜茗图
作者：钱载
朝代：清
体裁：五言律诗

却取杜陵语，为图披远情。月团韩谏议，龙脑蔡端明。石鼎閒中得，春风静处生。知君二泉近，乞我一瓯清。
题顾孝廉洞庭秋汎图
作者：钱载
朝代：清
体裁：古风

五溪九江汇此七百里，岳阳楼前八月水。桂舟有客湘江回，神鸦迎舞荆江开。君不见黄陵山高黄陵庙，鹧鸪一声相送来。袅袅兮秋风，木叶兮微脱。吹参差谁思，搴芙蓉木末。湘君所游之青山，朝朝绾结十二鬟。中有地道通包山，安能送子须臾还。竹枝歌怨吴歌乐，橘社东西采蘅药。
题顾孝廉镇毛诗劄记后
作者：钱载
朝代：清
体裁：古风

子夏不序诗，昌黎语初揭。夹漈攻已厉，雪山废何决。龂龂紫阳翁，序既颇采列。淫奔二十四，自作得无媟。遂令后贤心，于此未能折。沈重与范晔，源流各疏别。要之毛公学，近古少颃颉。康成收三家，尚欲补其阙。逆志不以辞，亦惟援据切。孝廉家补溪，笺传独穿穴。其先宋遗民，作歌见风烈。芙蓉之荒庄，红豆春可撷。君也老著书，乐岁饱糠籺。劄记毛郑朱，而旁及群哲。相逢在京师，同舍门昼闭。寒灯时解颐，五十头未雪。明年入太学，将为诸生说。
题马孝廉荣祖玉井莲图
作者：钱载
朝代：清
体裁：古风

青柯平上纯青松，苍龙岭头多迅风。西峰高不及南峰，东峰玉女峰之东。抱独老人所画不可见，新图有此将毋同。君家旧是扶风马，转从江都蜀冈下。年馀四百长云孙，里越三千梦枌社。故遣生绡出秦陇，昌黎古意横飘洒。乡人卢橘坡老怀，祖德东山客儿写。冷香晓色天边翻，谁其栽得连天繁。我今问花花不言，燕山冰雪明窗轩。我闻仙掌之掌本非掌，洗头之盆亦非盆。岂有玉井产，而况如船根。请君襆被担，我亦芒鞋系。鄜畤故园西，相将寻白帝。铁锁攀登李耳祠，节枝惊破希夷睡。形势潼关下瞰多，汤汤渭水黄河逝。男儿不经济，岁暮日已斜。五岳复五岳，何处无烟霞。可怜昌黎公，痛哭寄书还别家。愁君茅龙骑不去，却忆邵伯湖边花。
题魏城驿舍芭蕉
作者：钱载
朝代：清
体裁：五言律诗

襄汉路斯近，长安城不遥。双飞下梁燕，十树蔽庭蕉。风色白团扇，水声金带桥。淳熙有文字，望古未萧寥。
题鲁治春满江南卷
作者：钱载
朝代：清
体裁：七言绝句

东吴小笔数岐云，风露枝枝合复分。若见白阳并酉室，春游连襼定呼君。
颜氏所藏鲁公名印歌
作者：钱载
朝代：清

唐印朱文观者信，铜花斑斑红沫润。两字左右方寸强，颜家世守此名印。二十四郡忠臣无，公名才得天子呼。杲卿其兄真卿弟，眨公出公名不诬。其时天下人望同。不以名称称鲁公。岂知此印到今好，手举公名精爽充。我欲昌黎名印得，可双颜印分芒色。公行死矣韩生归，君命之衔皆报国。
颜氏所藏鲁公名印歌
作者：钱载
朝代：清
体裁：古风

唐印朱文观者信，铜花斑斑红沫润。两字左右方寸强，颜家世守此名印。二十四郡忠臣无，公名才得天子呼。杲卿其兄真卿弟，贬公出公名不诬。其时天下人望同，不以名称称鲁公。岂知此印到今好，手举公名精爽充。我欲昌黎名印得，可双颜印分芒色。公行死矣韩生归，君命之衔皆报国。
风渚湖
作者：钱载
朝代：清
体裁：七言律诗

芦叶菱花晓溯洄，村多埏植少炱煤。禺山翠对封山立，下渚清连上渚开。画舫斋无晴雨句，王官谷有主宾杯。蘧庐天地筇枝觉，任尔秋风两鬓来。
飏山
作者：钱载
朝代：清
体裁：七言绝句

飏山石马没烧艿，太息人间感易兴。踏遍咸阳春草路，长陵拜后拜昭陵。
食芋
作者：钱载
朝代：清
体裁：古风

早姜水则芋，喜得煨炉头。那必三年采，谅云昨夜收。种之根深深，浇之涓涓流。锄之草莫生，我本齐民优。田居九曲里，雨移千竹修。其阴树短篱，其下开长沟。杂以慈姑属，连以小畦俦。葱本韭薤区，蒿芽蒜荽稠。可食皆名菜，从兹不外求。霜果况早摘，春醅亦已篘。天晴出孤筇，村近寻邻叟。多谢两黄鹄，归归行自谋。
食银鱼
作者：钱载
朝代：清
体裁：五言律诗

二寸鱼何小，千丝网不空。多烦正月雨，早送半帆风。莺脰誇诸港，梅花伴一翁。糟床闻已榨，太觉晚庖充。
饭听松庵
作者：钱载
朝代：清
体裁：五言绝句

坐处松七株，饥来饭一钵。味不入薰辛，声疑并榕栝。
饭田舍
作者：钱载
朝代：清
体裁：五言律诗

土阜修蛇蛰，金都丽泽门。环为贵家冢，背得野人园。蝉语碧千树，藕香深一尊。仆夫刍既秣，且莫告还辕。
饭衡岳寺
作者：钱载
朝代：清
体裁：五言律诗

欲寻灵涧处，却诣道场前。石笕转松径，斋厨生午烟。高闻罗汉鸟，下有飞来船。坐啜一瓯茗，檐风方飒然。
饭高碑店
作者：钱载
朝代：清
体裁：古风

雨容午未散，树影凉多戢。出檐馎饦烝，临水骅骝絷。店名宛宛记，野望迢迢入。有逵新城通，有石至治立。烈祖创业追，功臣宣忠及。钜制诏孰承，鸿猷笔斯执。踣于宿莽久，覆以流沙湿。为语后来人，兹犹坠闻拾。
饮冯少司农檀栾草堂前海棠下赋
作者：钱载
朝代：清
体裁：七言律诗

丁子香中傍碧纱，川红名好属君家。非关老去耽于酒，宜为年来对此花。半树夕阳怜不足，满庭朝雨画无加。相留只合停归骑，点与银灯坐影斜。
饮吕家紫藤花下五首·其一
作者：钱载
朝代：清
体裁：七言绝句

藤花岁及寺东看，隔日相邀凭石栏。却见主人成不速，春来元爱酒杯宽。
饮吕家紫藤花下五首·其三
作者：钱载
朝代：清
体裁：七言绝句

木渎将栖才请假，小园虺蔓想高榆。夕阳似此宝缨络，政要来寻船百壶。
饮吕家紫藤花下五首·其二
作者：钱载
朝代：清
体裁：七言绝句

适来境趁适来情，花信番番恋凤城。赚得与君空白发，门生门下揖门生。
饮吕家紫藤花下五首·其五
作者：钱载
朝代：清
体裁：七言绝句

明季尚书有忠节，门才盛入本朝誇。诸孙今接花阴坐，犹忆君家宋吕家。
饮吕家紫藤花下五首·其四
作者：钱载
朝代：清
体裁：七言绝句

秦家庭里得新阴，纪氏恩门望更深。数日何人为录事，樱桃宴后牡丹临。
饮商太守盘于听雨楼
作者：钱载
朝代：清
体裁：七言律诗

元年初见在京师，姑孰还题竹扇贻。观化本来流水似，论心今有故人知。高楼且永红灯夕，老守先翻白雪词。酒气生春裘旋脱，任他檐外月娥窥。
饮施侍御学濂宝石斋观巨然山寺图
作者：钱载
朝代：清
体裁：古风

道北娱宾绣衣剧，玉琴荐冷春风晴。补庵旧物手披示，略无滃染半丈横。列嶂群木三面江，王维范宽千人英。郭熙得苔峰髻老，米黻得云岩腹清。虞奎章先古句着，目眚字欹逸态生。东维子且高曲和，俯仰矮本流遐情。治平寺归几阅世，锦贉夜照油灯明。吴文定来如发覆，后之观者今犹名。座上树疏客骚屑，窗里山小秋峥嵘。请君绿醑满瓶注，百分不厌摇金觥。
饮望湖亭
作者：钱载
朝代：清
体裁：五言律诗

落景延高赏，归缰托暂閒。萧萧闻木叶，渺渺见君山。估客帆樯去，渔舟浦溆还。洞庭今夜月，醉我鬓双斑。
饮朱大秀才振麟书斋赋瓶中水仙
作者：钱载
朝代：清
体裁：七言律诗

曲几疏窗剩客停，谈深方与酌湘醽。一丛春薤玉花白，咫尺研山江气青。处子自来餐沆瀣，夫君何处折芳馨。茗柯实理休将对，谁说人间忌独醒。
饮王光禄鸣盛寓屋邀题其庭前合昏花成十二韵
作者：钱载
朝代：清
体裁：五言排律

光禄能招客，幽情许赋诗。一双嘉树在，风日小堂宜。叶密方交影，花繁只吐丝。凉同车盖蔽，殷似马缨垂。渐向斜曛敛，空将碧罅筛。无凭或蠲忿，有信太知时。忆旧尝看此，来多为访师。可怜胜拱把，相对即阶墀。未白催吾鬓，成阴到汝枝。乍偕诸友醉，何止廿年迟。摘朵还收药，攒须漫画脂。宣南坊里句，臭味忍差池。
饮王氏忆园海棠花前用壁间王右丞诗韵
作者：钱载
朝代：清
体裁：五言律诗

绛萼缀新枚，笼烟蓄露开。须邀薛公序，亦问杜家来。檐色申牌暝，阑阴卐字回。不知香气减，冉冉落深杯。
饮苏米斋是销寒第三会以同人姓惟陆秋曹仄声限陆字成五言仄体
作者：钱载
朝代：清
体裁：五言律诗

冻雪缓驴车，明灯喧竹屋。才非大历钱，坐有东吴陆。九九候占三，林林香动谷。诸君酒畔心，远与春相逐。
饮赵侍御佑斋归画梅以谢
作者：钱载
朝代：清
体裁：七言律诗

閒坊僦屋又新迁，冷语围炉亦好缘。乡梦枝南甚枝北，酒人灯后续灯前。仲文且放一杯对，子固翻看三萼传。何必西溪溪最曲，相携画榼进篷船。
饮阁学金先生德瑛斋送王进士昶之济南
作者：钱载
朝代：清
体裁：七言律诗

夜风吹雨雨平阶，去去明湖渌浸涯。尘里岁年难此会，域中山水欲吾侪。红蕖绿芰深深棹，云影天光渺渺怀。便觉江南归路接，却忘身是坐高斋。
饯纪太仆供荷花邀吉京兆梦熊张学使模翁学使方纲家学士大昕共赏之翁学使有作次其韵呈诸君
作者：钱载
朝代：清
体裁：七言律诗

多凭郭外折香风，直似江陂驻矩篷。渺渺归人心更远，酣酣老子颊难红。几时上客联清佩，明月西泠汎碧筒。添与双堤万杨柳，不胜盻睐此筵同。
馀干
作者：钱载
朝代：清
体裁：古风

彭蠡之上游，趋越水方西。渺想万春山，城岂白云齐。回瞻羊角峰，前指弋阳溪。琵瑟洲如何，沙浅略可稽。彼美胡先生，讲道清蒿藜。拜墓不果酹，安乐乡难跻。侧闻松柏行，郁郁相高低。
馆朝天宫道士院
作者：钱载
朝代：清
体裁：五言律诗

东斋自闭关，孤坐寂寥间。佛手柑堆盏，仙人鉴照颜。白杨骠骑墓，秋草冶城山。尽日听多雨，无风拂更还。
首春同申孝廉出西直门重游万寿寺登藏经阁复沿柳堤而西至一村肆饮得诗四首·其一
作者：钱载
朝代：清
体裁：五言律诗

一番游兴始，六日出郊才。野雪凭洼积，河冰向曲开。欢声午鸡送，暖色蹇驴催。并岸红亭识，年曾此际来。
首春同申孝廉出西直门重游万寿寺登藏经阁复沿柳堤而西至一村肆饮得诗四首·其三
作者：钱载
朝代：清
体裁：五言律诗

白石庄西路，寻诗步屧偕。风还动春鬓，草欲茁乡怀。一诏蠲租乍，三吴望幸皆。无田为贱士，转觉滞烟涯。
首春同申孝廉出西直门重游万寿寺登藏经阁复沿柳堤而西至一村肆饮得诗四首·其二
作者：钱载
朝代：清
体裁：五言律诗

那问前朝事，难忘后院松。假山儿戏业，高阁佛缘踪。村树疏疏密，云峦澹澹浓。阇黎不相语，看客自从容。
首春同申孝廉出西直门重游万寿寺登藏经阁复沿柳堤而西至一村肆饮得诗四首·其四
作者：钱载
朝代：清
体裁：五言律诗

肥割花猪肉，鲜和豆腐羹。相邀店门坐，亦具主人情。场圃丰年后，林坰淑气生。绿杨千万树，待我作清明。
首阳山
作者：钱载
朝代：清
体裁：古风

首阳即雷首，我行自河东。相望华岳北，实在河曲中。以暴不知非，此都让德崇。偕登饿其下，庙火春犹红。商郊彼鹰扬，归来迹则同。徒闻称义士，岂不惭于衷。伯清叔亦仁，元祖爵以公。雷首即中条，旷然百世风。
马士英庚辰秋暑所题施霖画页
作者：钱载
朝代：清
体裁：七言绝句

解道种桐三十里，露凉月皎引倪迂。南朝莫漫愁江令，书体元来一俗无。
马嵬二首·其一
作者：钱载
朝代：清
体裁：七言绝句

谪堕尘寰那再言，春风花蝶剧飞翻。丙申六月维丁酉，回盻君王已割恩。
马嵬二首·其二
作者：钱载
朝代：清
体裁：七言绝句

密令移葬失西东，大海蓬壶总是空。不及兴平坡卅里，县人长记太真宫。
马文毅公汇草辨疑歌
作者：钱载
朝代：清
体裁：古风

圣庙忠节襄平公，公所撰书惜未见，公自作歌蒙难中。维时十有二年癸丑冬，三桂叛，延龄从。广西巡抚铁男子，御衣赐著何从容。遗之大帽发冲怒，沥血缒城达三疏。自经不得又复引佩刀，镇粤公能邀一顾。囚首排阊击笏楼，疾风授命乌金铺。阖门百口视如归，白日青燐莽回互。拘囚方四年，幽愤草圣传。钩摹十二帙，草字杂体无斯全。斯非皇象《急就篇》，又岂浮屠永素能专前。正书况释顾姬笔，姬亦从公奋死归于天。呜呼，瘗骨处，广福寺。黑塔村，碑御制。抚蛮灭寇将军又死傅弘烈，巡远双忠祠八桂。宪皇恤先臣，庙入昭忠仍谕祭。本朝元气极盛诸公生。淋漓颈血为君父，亦既青史名其名。君不见，以炭画壁范忠贞。
马文毅公汇草辨疑歌
作者：钱载
朝代：清

圣庙忠节襄平公，公所撰书惜未见，公自作歌蒙难中。维时十有二年癸丑冬，三桂叛，延龄从。广西巡抚铁男子，御衣赐著何从容。遗之大帽发冲怒，沥血缒城达三疏。自经不得又复引佩刀，镇粤公能邀一顾。囚首排阊击笏楼，疾风授命乌金铺。阖门百口视如归，白日青磷莽回互。拘囚方四年，幽愤草圣传。钩摹十二帙，《草字杂礼》无斯全。斯非皇象《急就篇》，又岂浮屠永素能专前。正书况释顾姬笔，姬亦从公奋死归于天。呜呼瘗骨处，广福寺，黑塔村，碑御制，抚蛮灭寇，将军又死傅弘烈，巡远双忠祠八柱。宪皇恤先臣，庙入昭忠仍谕祭。本朝元气极盛诸公生。淋漓颈血为君父，亦既青史名其名。君不见以炭画壁范忠贞。
马新息侯祠
作者：钱载
朝代：清
体裁：七言律诗

祠扉昼闭长蒿蓬，须发端居矍铄翁。马革裹尸非诞节，城西藁葬有肤公。云台将相多颜色，聚米山川少目中。班马徙家兼耿鲁，马家香火尚扶风。
骤凉
作者：钱载
朝代：清
体裁：五言律诗

骤凉思故衣，未曙坐单帏。虫语近还歇，树声疏欲飞。化应终古是，身渐一生非。芸箧理缃素，问君安所希。
骤雨过南湖
作者：钱载
朝代：清
体裁：五言律诗

乱激水心白，微开天角青。数渔归草舍，一篴隐花汀。发动凉于树，船来活似萍。煮茶人漫汲，中恐带龙腥。
高丽营农舍与吴学士鼎夜话
作者：钱载
朝代：清
体裁：五言律诗

山外塞山雪，日边秋日花。寒威迟栈轸，暝色静田家。梦似依丹壑，朝将迓翠华。纷纶及经说，已作后栖鸦。
高唐
作者：钱载
朝代：清
体裁：五言律诗

几度鱼邱驿，难寻马颊河。爽鸠安所乐，鸣犊为之歌。小市人声散，高林日色多。漫传方朔庙，其奈滑稽何。
高垄陈生翰爵家
作者：钱载
朝代：清
体裁：五言律诗

进士罢东令，新坟栽白杨。漫云三径就，全是一庄荒。意外出寻访，江边生感伤。看君遗子侄，科举学方将。
高粱词
作者：钱载
朝代：清
体裁：古风

徐州夹沟蚂蚱飞，不食豆偏食我高粱。苻离淹我黄水黄。上头急开滚水坝，滚水入野势更长。嗟嗟高粱高粱难，为官亦见我在道旁。
鹤林寺
作者：钱载
朝代：清
体裁：古风

稻塍越数里，江岸来箯舆。山赭向人澹，林苍出烟徐。仙归杜鹃本，火劫索靖书。唐柏子不结，李诗僧何如。阶前缟衣立，似解啄我袪。孤梅阴满院，想见春风舒。
鹰窠顶下孟姥泉
作者：钱载
朝代：清
体裁：五言律诗

绝顶势盘鹰，旷临沧海青。上为九曲径，中有三休亭。灌莽云泉瀵，松篁雪瀑听。幽人时一至，相品汲双瓶。
麻穰市
作者：钱载
朝代：清
体裁：七言律诗

茅茨早葺乐常丰，午饭留人爨火红。村北疏林何摵摵，关南列嶂太雄雄。冰霜岁劲收功后，疆域天严用意中。弱骨寒袍添自数，望云曾未见宾鸿。
黄子久富春山图卷
作者：钱载
朝代：清
体裁：古风

井西昔归富春居，适与无用禅人俱。其居南楼望江虚，钓滩窈窕邻桐庐。其时兴发适与图，白纸二丈江云铺。董源巨然腕底驱，阅三四载成徐徐。出山作止心何拘，尝归石田又亡逋。石田背临聊自娱，按而索之异蟾蜍。节推樊公兼得诸，后世子云来中吴。画禅室静天花敷，摩诘雪江相并姝。杜陵苏李吾师乎，井西之画右军书，斯图稧帖非官奴。既归问卿形影徂，焰痕卷首将焚如。欲殉不殉焦桐馀，江村销夏香生厨。跋语可考真怜渠，春风乐声閟清都。太平游艺左右须，至宝日侍卷以舒。已归天上人间无，石田临本犹泥涂。几时得见亦大巫，去年七里泷停舻，看山不访黄翁闾。今年销寒诗及余，燕山回首涛江趋，用耗白日愧壮夫。
黄文节公小像
作者：钱载
朝代：清
体裁：古风

银河飞落三千尺，古潭喷薄盘陀石。翠壁交撑阴黯淡，丹枫倒挂秋萧摵。兀坐西江诗派祖，乌帽方袍手捉麈。我所思兮王右丞，谁其画者李晞古。元丰之年此忀徉，太和之令初颉颃。公行及强面非瘦，唐也甫壮笔已苍。苍然翛然万物表，戎州宜州后难道。唐笔不入时人眼，公面颇遭俗人恼。石牛往尝写伯时，努力何因食细草。不如留此终读书，太白闻之为绝倒。屏风高张玉叉孤，布水不响游氛无。我今蘸墨为公起，题作庐山观瀑图。
黄陂
作者：钱载
朝代：清
体裁：五言律诗

刈稻复刈稻，插秧还插秧。鹭飞白水白，酒卖黄婆黄。近郭陂围势，连江树隐行。木兰朱女庙，山半正烧香。
齐云楼
作者：钱载
朝代：清
体裁：七言绝句

银汉无声此夜寒，长安何处望长安。纥干山雀飞来苦，菩萨蛮词唱出难。
齐天乐·戊寅初冬，客以《豆棚閒话图》属题，遂成此辞
作者：钱载
朝代：清
体裁：词

展来瞥见吴天景，誇他野人篱落。竹翠撑高，绳黄搅乱，紫白豆花都著。阴浓似幕。惯蒲扇风摇，暑村酬酢。老矣乡心，何时拚忘少时乐。田翁短裙跂脚，学堂初放去，凉动弦索。叶罅星疏，枝丫露重，猜谜中间欢噱。明朝又作。任里妪邻娃，坐听声各。满册秋容，几曾能画却。
齐天乐·送诸桐屿编修出守辰州
作者：钱载
朝代：清
体裁：词

君南我北分秋赋，蓬瀛比年呼伴。读画徵题，论书收帖，闰月刚催春盏。新恩帝眷。恰行在纶宣，虎符教绾。杏白饧香，送人官柳正如线。城头山翠二酉，绕辰溪一曲，云映凉伞。民物清时，功名壮岁，此去相期何限。连朝更款。趁花外林亭，雨馀歌管。莫寄丹砂，醉颜还自暖。
龙池
作者：钱载
朝代：清
体裁：古风

漱玉亭不见，青玉峡谁题。瀑舂杳注东，峡束急泻西。巨石崩且夹，潨流喷以低。涛声迸碎珠，雪色翻晴霓。淳为龙之居，渊若灵所栖。咫尺忘静喧，崖壁断径蹊。僧言龙洗池，雷风莫端倪。积叶与坠梗，尽出不少稽。池唇琤淙微，石罅屈曲凄。酾分招隐桥，礐砾清无泥。
龙津
作者：钱载
朝代：清
体裁：古风

秋树时一林，自叶清及根。石土互遥岸，荒碧犹苔痕。纤夫蹴苔去，风叶穿翻翻。下流见底水，影落欲手援。路纡流转急，水涸气不吞。漫漫沙面阔，皛皛阳光温。小山掠舷竦，已忽舵后村。悠悠寄新目，聊暂舒忧烦。
龙邱歌
作者：钱载
朝代：清
体裁：古风

汉有贤兮龙邱苌，不仕莽兮邱是藏，会稽候吏道相望。邱九石兮芙蓉青，二百里兮桐江澄，君之我友严子陵。
龚翠岩画马歌
作者：钱载
朝代：清
体裁：古风

瘦马一匹无多墨，肉消骨张十五肋。千金市骏珊网收，此画人间见难得。宗伯曾观遣作诗，我诗想像空毛皮。祗云后有瘦马行，书者钱唐高士奇。我闻虚谷翁家有玉豹，龟城叟实为之貌。叟诗檃括伯乐经，十五肋亦怜其形。又闻瘦马一匹，常寄天台僧。今图知孰是，欲辨谁当能。房精房精仰霄汉，铜式何如宣德殿。负辕不少太行盐，挽磴非无朝邑面。少陵硉兀诗客伤，东丹丰肥画师贱。夷吾用智孤竹年，广利成功大宛传。呜呼，老龚请写中山墨鬼与鬼仇，呜呼，老龚雪髯三尺修。
冷泉亭
作者：钱辰
朝代：清

不染尘外喧，悟彻寰中静。湛若供目娱，悠然极心领。含风澄翠微，泻日澹波影。活泼有灵源，幽迥绝凡境。小坐虚亭间，欲涿凭修绠。安得枕此流，梦与泉俱冷。
待旦歌
作者：钱辰
朝代：清

愁云密布阴风吹，一镫如豆花乱云。讵闻虫声鸣暗壁，但听鬼哭哀且悲。寒衾倚构弗成寐，披衣起坐弹双泪。星月煌煌助日光，欃枪入斗何时坠。更有荧惑芒常明，焚燹烛天心屡惊。可惜繁华尽焦土，死别生离魂梦轻。城开不夜仙境缈，挥戈回日鲁阳杳。喔喔狺狺时寂静，未央未艾夜难晓。初更二更倏忽过，三更已倦来睡魔。酒力欲醒眼尚醉，搔首踟踌唤奈何。书生束手困无策，唾壶击缺剑空掷。雄鸡拍拍断续啼，竟夕引领东方白。
秋日感咏
作者：钱辰
朝代：清

凉风几度吹，庭草犹含绿。秋色满阶除，间观无拘束。披襟坐堂坳，携琴弹一曲。自写性中情，恬澹何所欲。人世如寄生，寸心重金玉。境遇虽变迁，由来在知足。采菊持两螯，沈醉忘荣辱。
赠魏惟度
作者：钱金甫
朝代：清

梦断春明号隐沦，闽江清浅好垂纶。偶停司马游梁骑，暂作嵩山采药人。种树书成闲课仆，卖文钱到便留宾。侧身天地蘧庐似，卜筑何须问四邻。
席上咏物分得橘
作者：钱锦城
朝代：清

丹实离离间碧林，千头声价重南金。逾淮若改平生质，孤负当年作颂心。
浴佛日游鼓山寺
作者：钱镈
朝代：清

以天分界负苍穹，下俯孤城指掌中。风送晴岚归别浦，日牵海色驾长虹。偶逢浴佛喧钟磬，还与同人叶徵宫。杂坐淳于知乐甚，好将沈醉破尘蒙。
竹仔门村庄步月
作者：钱镈
朝代：清

荒郊绿暗暮烟横，刚被月来一望清。花气黏天如积水，竹阴洒地若浮萍。却嫌绝顶光偏小，纵过疏林影未平。野际徘徊欣有此，漙漙零露不胜情。
上巳山中醉归
作者：钱陆灿
朝代：清

禊事初修乐且耽，出游如有味醰醰。吾衰甚矣七十七，天气佳哉三月三。眠柳始花腰旋舞，流莺半语舌犹含。华胥祇在人间世，倒载归舟梦寝甘。
中秋连夕杂题长句
作者：钱陆灿
朝代：清

旧雨荒凉滞草堂，相思入梦泪千行。难凭玉镜留华发，欲挽银河洗醉乡。露湿萤干交节冷，儿饥女瘦话愁长。迢迢此夕人何处，好是秋来易断肠。高秋云物满河阳，死别生离事渺茫。千里凉风吹作客，五年圆月照思乡。衣沾酒汁三分泪，梦断琴弦八度霜。寄语凤凰台下友，故园衰草总堪伤。
中秋连夕杂题长句·其一
作者：钱陆灿
朝代：清

旧雨荒凉滞草堂，相思入梦泪千行。难凭玉镜留华发，欲挽银河洗醉乡。露湿萤干交节冷，儿饥女瘦话愁长。迢迢此夕人何处，好是秋来易断肠。
中秋连夕杂题长句·其二
作者：钱陆灿
朝代：清

高秋云物满河阳，死别生离事渺茫。千里凉风吹作客，五年圆月照思乡。衣沾酒汁三分泪，梦断琴弦八度霜。寄语凤凰台下友，故园衰草总堪伤。
九日西城登高
作者：钱陆灿
朝代：清

拓开眼界白云乡，老去登高兴转狂。更上一层如世外，闲思千载几斜阳。人歌人哭分三处，半醉半醒合两忘。脚下游人还指点，白头几个是仙郎。
九月中旬虞山顶茶庵杂诗
作者：钱陆灿
朝代：清

名山容易白人头，老羡东方记十洲。一湖水收松下浸，万丈石放空中游。瓮脚榨来家酝美，杖肩挑得野花秋。主人自作因僧出，百炼精金日上楼。
二月三日杨芝田招同易农饮，和易农二首
作者：钱陆灿
朝代：清

刚近春分一日晴，晓莺啼破梦初成。半干半湿溪边路，欲去欲留花下情。闪闪移灯回绮席，厌厌听雨逗严城。醉余诗思侵苔径，屐齿沾泥也不平。残梅邀赏趁新晴，百罚深杯诗不成。金谷行厨今日事，玄亭载酒古人情。青山来往陶潜县，芳草荣枯季子城。夜雨紞紞和戍鼓，并催花落恨难平。
二月三日杨芝田招同易农饮，和易农二首·其一
作者：钱陆灿
朝代：清

刚近春分一日晴，晓莺啼破梦初成。半干半湿溪边路，欲去欲留花下情。闪闪移灯回绮席，厌厌听雨逗严城。醉余诗思侵苔径，屐齿沾泥也不平。
二月三日杨芝田招同易农饮，和易农二首·其一
作者：钱陆灿
朝代：清

岁暮乡心日夜煎，劳劳亭月十分圆。官轻杨炯麒麟楦，酒薄韦皋螮虹筵。梅解偷香悭一笑，柳应恼臈欠三眠。此间自乐降王语，翻羡痴呆证老仙。
二月三日杨芝田招同易农饮，和易农二首·其二
作者：钱陆灿
朝代：清

残梅邀赏趁新晴，百罚深杯诗不成。金谷行厨今日事，玄亭载酒古人情。青山来往陶潜县，芳草荣枯季子城。夜雨紞紞和戍鼓，并催花落恨难平。
二月尽移榻西城
作者：钱陆灿
朝代：清

琴河一水带辛丰，我又西迁春色中。矮屋不嫌书塞破，短床惟许梦游空。三桥柳月眉相约，五里花人粉作丛。岁岁年年闲赏惯，不曾绳子系东风。
人日在郡闻计甫草讣
作者：钱陆灿
朝代：清

吴山人日棹春冰，哭罢先师哭友朋。造物爱删耆旧传，江南愁挂上元灯。草堂诗句追高适，佛土熏修失右丞。同作逐臣君又死，梅花笛里雪鬅鬙。
六月廿四日俗例荷花生辰，玄对斋有盘餐之约，雨不赴，瓶供花三蕊斋放，喜而有作
作者：钱陆灿
朝代：清

莲花莲子一时生，初度关门细雨声。檐押早呈三妇艳，盘餐不羡五侯鲭。空蒙似泛娄塘棹，烟景追思白下城。重与花神论昔梦，浣纱篇上不胜情。
冬日书怀呈易农
作者：钱陆灿
朝代：清

寂寞江城子墨林，故人伐木意何深。江云尽变残年色，城月偏寒独夜心。君自玉杯多近著，我如庄舄有哀音。生涯无恙长宵共，拨火开尊话古今。
别田志山
作者：钱陆灿
朝代：清

纵酒悲歌旧帝乡，道傍昔日识田光。相逢莞尔仍吴市，转瞬归欤念鲁狂。燕子有情愁社近，鲤鱼无语怨江长。绝伦未若髯之美，犹梦宫云傍苑墙。
夏五过弟黍谷中丞别业赋赠
作者：钱陆灿
朝代：清

散带高歌候杖藜，争看羊舌有铜鞮。参禅肉吃中丞禄，泥饮诗分田父题。蝴蝶飞来应五色，鸳鸯到处得双栖。乾坤逼窄容空阔，肯割闲云与犬鸡。流莺百啭劝杯勤，百和花然百草薰。拂水珠帘窗里合，西湖锦帆树头分。人间净土香莲捧，世外芝田好鸟耘。欲向辋川充缚帚，羡君猿鹤免移文。
夏五过弟黍谷中丞别业赋赠·其一
作者：钱陆灿
朝代：清

古树空村豁落图，烟波西塞景何殊。开檐便揖青山入，疏壑新交白鹭租。循亩浪低惟秀麦，沿塘剑短已抽蒲。家风岁计差相得，糊粥时黏觅句须。
夏五过弟黍谷中丞别业赋赠·其一
作者：钱陆灿
朝代：清

散带高歌候杖藜，争看羊舌有铜鞮。参禅肉吃中丞禄，泥饮诗分田父题。蝴蝶飞来应五色，鸳鸯到处得双栖。乾坤逼窄容空阔，肯割闲云与犬鸡。
夏五过弟黍谷中丞别业赋赠·其二
作者：钱陆灿
朝代：清

流莺百啭劝杯勤，百和花然百草薰。拂水珠帘窗里合，西湖锦帆树头分。人间净土香莲捧，世外芝田好鸟耘。欲向辋川充缚帚，羡君猿鹤免移文。
夏日闲居
作者：钱陆灿
朝代：清

豆架瓜棚取次成，江村入夏半阴晴。贫知滋味惟高卧，游有工夫祗意行。鸥梦自循莲路熟，蝉心正曳树声清。彭城六月驱车急，何似闲居足此生。
孟夏雨后寄黍谷弟园居
作者：钱陆灿
朝代：清

南堂瓦响雨翻盆，果树初栽忆尔园。农说有年新月下，尊开无事旧柴门。鹃花朵朵皴啼血，莲叶翩翩学佛幡。此乐不赀供老健，爱忙时一课儿孙。
孟夏雨后寄黍谷弟园居·其一
作者：钱陆灿
朝代：清

缅想前贤咏五君，同堂能不感离群。礼无大树留三宿，诗有长城张一军。独夜完完心上月，相思袅袅望中云。传言二子非凡鸟，我马玄黄日易曛。
往五渠重访百岁老人张某，十月十三日也，题寿彭子庆
作者：钱陆灿
朝代：清

五渠村落运租船，才出城隅便扣舷。一百岁翁重见面，念三年后许齐肩。蜗庐日暖开缸酒，蟹椴风清上稻天。归去夜灯吟有兴，漫书此意寿彭篯。
怀嗣曾在莒州
作者：钱陆灿
朝代：清

十年回首白云乡，稚齿依依侍老苍。我似望并宁不念，汝今在莒幸无忘。别时雪作杨花落，书去人同燕子忙。甥馆文章须努力，东游有日候云将。
春日雨中
作者：钱陆灿
朝代：清

奇怀不许撰良辰，三分勾留一分春。老景作仇惟久雨，欢场败兴值生人。深恩草没婆留井，曩事花飞倩女身。都向佛灯空焰里，相看溜滴泪沾巾。
春晴易农同作
作者：钱陆灿
朝代：清

春色浑宜著面风，尊前沦落与谁同。流莺自唤江南好，病马曾嘶冀北空。城雪撩残头上白，山花偷学袖边红。生公石上归来后，闲里光阴属钓翁。
晤秦中王山史徵君秦淮上
作者：钱陆灿
朝代：清

金天醉后事纷纷，此地俄惊一见君。万里秦吴知姓字，百年坛坫共诗文。苦将白发辞青史，只载红妆向碧云。昨日议修耆旧传，松风遗操访河汾。
杂感和易农
作者：钱陆灿
朝代：清

目眵头秃抱遗经，四十年前对大廷。万里宾鸿今旧雨，三秋落叶短长亭。鱼知濮上还濠上，鹏误南溟更北溟。梦觉西风吹酒醒，江天剩映少微星。
武伯追和杨铁崖嬉春同作二首
作者：钱陆灿
朝代：清

入寺寺门开也无，年年春社此追趋。桃花李花无人问，东村西村有酒沽。树下宠光吾瞎子，尊前点注躄浮图。是日北风太无赖，借衣遮背凭僧扶。乍雨乍晴兴已饶，清明况说是今朝。桃花镜中学人面，柳条水上拖舞腰。物色无机容老态，杖屦有意凌危桥。一路踏青浑不厌，卖饧打鼓仍吹箫。
武伯追和杨铁崖嬉春同作二首·其一
作者：钱陆灿
朝代：清

入寺寺门开也无，年年春社此追趋。桃花李花无人问，东村西村有酒沽。树下宠光吾瞎子，尊前点注躄浮图。是日北风太无赖，借衣遮背凭僧扶。
武伯追和杨铁崖嬉春同作二首·其二
作者：钱陆灿
朝代：清

乍雨乍晴兴已饶，清明况说是今朝。桃花镜中学人面，柳条水上拖舞腰。物色无机容老态，杖屦有意凌危桥。一路踏青浑不厌，卖饧打鼓仍吹箫。
牡丹花下集同袁箨庵唐祖命方尔止张瑶星余澹心黄俞邰诸君子长句一首
作者：钱陆灿
朝代：清

前岁花时渡江去，去岁吴门三月暮。三度花开一度看，今看恰在金陵住。金陵旧是帝王都，岁岁花开如画图。此花又殿春风后，朱衣王谢相传呼。一筵醵费中人产，一花千人万人眼。金盘彩篮共贻赠，招邀名士分折柬。永和兰亭金谷园，月落檀板催金尊。百尺乌丝长到地，清辞艳句争飞翻。得所秾花易消歇，子规啼血栖宫阙。无复天彭百驮花，王孙五胜埋香国。花残人散可怜春，十处园林九处尘。欲往城南访耆旧，酒徒零落空芳辰。太史园中花百种，红欹绿捧花头重。花神有意洗妆迟，要勒词头固君宠。诸公同日看花来，邓生酒瓮还重开。廿年无此好事者，无诗不醉那能回。酒醉诗成花欲语，明岁花开待予汝。春雨春风作主人，鸾飘凤泊同羁旅。
白门送邱三还吴
作者：钱陆灿
朝代：清

秋水秋风话别时，不将明月与君期。刀环得慰深闺望，蟋蟀能无故国思。重九光阴在桃叶，江南花草属邱迟。白云居士应相候，为奏湘灵鼓瑟诗。
示杨茂实
作者：钱陆灿
朝代：清

往来踪迹葛仙桥，四十年间未寂寥。三世词林人啧啧，两朝天子叹飘飘。犹传大鸟关西葬，不弃穷宾河朔招。末契自今从尔托，白头还愧老渔樵。
秋日虞山
作者：钱陆灿
朝代：清

雇直肩舆游兴浓，一重一掩荡心胸。才穿常建空潭影，又踏夫差试剑峰。北海东湖如夹涧，随山拂水总朝宗。下来云气生衣袂，爱听松涛杖已慵。
花朝遵王侄招饮，即用朝字为韵
作者：钱陆灿
朝代：清

西城卜筑占山腰，况撰良辰是此朝。一自桃花忘汉世，翻如蓂荚数唐尧。酒家别有闲田地，诗意还归新柳条。翠釜精盘吾不继，也须分日探梅椒。
西湖杂诗
作者：钱陆灿
朝代：清

偏安旧是小朝廷，女子军容出上厅。谁遣渡河回铁骑，只今泣井有银瓶。空山夜雨鹃红血，别殿弦声雀白翎。唤起夷光吊遗事，西陵早已越台青。宋家行殿在杭州，人载西湖明月游。灯市迥悬珠不夜，酒楼初散玉为筹。于今几度蕲黄血，依旧一天花石秋。堪叹角端啼未了，白头宫女泪空流。江流曲抱凤凰城，南渡君臣宿草横。桃叶御沟连灞水，黎花妃梦隔啼莺。早时金椀归杨琏，异日黄冠署谢清。莫恨两宫终朔漠，吴山今有冷山茔。珠网金轮劫火缠，冷泉亭子故依然。龙天净土前生路，虎迹空山隔代缘。僧院松花蒸佛饭，人家竹笕落仙泉。飞来洞里穿三竺，背指斜阳问渡船。
西湖杂诗·其一
作者：钱陆灿
朝代：清

偏安旧是小朝廷，女子军容出上厅。谁遣渡河回铁骑，只今泣井有银瓶。空山夜雨鹃红血，别殿弦声雀白翎。唤起夷光吊遗事，西陵早已越台青。
西湖杂诗·其三
作者：钱陆灿
朝代：清

江流曲抱凤凰城，南渡君臣宿草横。桃叶御沟连灞水，黎花妃梦隔啼莺。早时金椀归杨琏，异日黄冠署谢清。莫恨两宫终朔漠，吴山今有冷山茔。
西湖杂诗·其三
作者：钱陆灿
朝代：清
体裁：七言律诗

江流曲抱凤凰城，南渡君臣宿草横。桃叶御沟连灞水，黎花妃梦隔啼莺。早时金碗归杨琏，异日黄冠署谢清。莫恨两宫终朔漠，吴山今有冷山茔。
西湖杂诗·其二
作者：钱陆灿
朝代：清

宋家行殿在杭州，人载西湖明月游。灯市迥悬珠不夜，酒楼初散玉为筹。于今几度蕲黄血，依旧一天花石秋。堪叹角端啼未了，白头宫女泪空流。
西湖杂诗·其四
作者：钱陆灿
朝代：清

珠网金轮劫火缠，冷泉亭子故依然。龙天净土前生路，虎迹空山隔代缘。僧院松花蒸佛饭，人家竹笕落仙泉。飞来洞里穿三竺，背指斜阳问渡船。
许公还过访别后有寄
作者：钱陆灿
朝代：清

老友翩然许远游，相寻直到海东头。何人念我身还病，几度邮诗和未休。读史烛流兴发泪，伤春藤挂古今愁。白云尖上鸥盟在，冷落严光旧钓裘。
许子位惜别
作者：钱陆灿
朝代：清

老来方识许文休，同作天涯汗漫游。东道诸侯争置酒，南朝秋雨一登楼。故乡此去多红树，别后相思两白头。疁水虞山渔钓处，青鞋布袜有扁舟。
赠蒋季舄
作者：钱陆灿
朝代：清

黄田日暮渚莲收，忽有人如化鹤游。许我一床分上下，便开三径待羊求。君山雪洗长江恨，古塔灯摇战鬼秋。绣佛长斋过六十，重看烽火不胜愁。
送玉友侄孙北上
作者：钱陆灿
朝代：清

羡君才足起吾家，鼓瑟青峰路未遐。往往述诗如海势，年年梦笔是江花。弃繻有吏传麟对，索米为谐识犬牙。此去长安名更重，曾陪使者谕苴麻。
金陵柳枝词
作者：钱陆灿
朝代：清

柳丝㒟㒟复萧萧，三月秦淮旧板桥。北里烧残人又嫁，不须风雨也无聊。
金陵柳枝词
作者：钱陆灿
朝代：清
体裁：词

柳丝袅袅复萧萧，三月秦淮旧板桥。北里烧残人又嫁，不须风雨也无聊。
九月四日同年卢雅雨都转喜余来赴登高之约即放艇真州邀同年戴通乾来会是日同饮雅雨官舍期以九日游平山堂通乾得诗二首即次其韵
作者：钱陈群
朝代：清

独立迟秋月，清光恰二分。故人来旧雨，逸兴发高文。目极还山鸟，心空出岫云。登临好携手，何处著尘氛。力疾游仍远，重寻三过堂。清淮添酒绿，秋露湿橙黄。但得千场会，宁辞两鬓苍。蜀冈松外路，山色辨微茫。
九月四日同年卢雅雨都转喜余来赴登高之约即放艇真州邀同年戴通乾来会是日同饮雅雨官舍期以九日游平山堂通乾得诗二首即次其韵·其二
作者：钱陈群
朝代：清

力疾游仍远，重寻三过堂。清淮添酒绿，秋露湿橙黄。但得千场会，宁辞两鬓苍。蜀冈松外路，山色辨微茫。
余将返棹长水通乾有诗言别次韵为答
作者：钱陈群
朝代：清

海内存年辈，同伤岁月迟。那堪相见日，又是暮秋时。瓜步半轮月，真州一卷诗。双鱼凭问讯，强饭慰相思。
南村
作者：钱陈群
朝代：清

几家茅屋曲通村，即事还同野老论。风过林端喧鸟雀，日高原上散鸡豚。波光潋滟初平岸，黛色参差却对门。最是闾阎淳朴处，羲皇景物自常存。
奉和红豆诗九月四日同年卢雅雨都转喜余来赴登高之约即放艇真州邀同年戴通乾来会是日同饮雅雨官舍期以九日游平山堂通乾得诗二首即次其韵·其一
作者：钱陈群
朝代：清
体裁：五言律诗

独立迟秋月，清光恰二分。故人来旧雨，逸兴发高文。目极还山鸟，心空出岫云。登临好携手，何处著尘氛。
峻庵大中丞以会谳来禾公余过访喜赠
作者：钱陈群
朝代：清

东巡扈从忆当年，马上相逢揖大贤。喜共谈谐随豹尾，早占位望识鸢肩。论交郑重金声比，载道勋名竹帛传。岁晏公余来话旧，真如雪夜子猷船。江南开府发如漆，砚北尚书鬓似霜。昔赠双鱼劳远使，今移专节近吾乡。与论治道扶根本，更挹名言见老苍。他日采梅乘兴去，好携赐杖访沧浪。
峻庵大中丞以会谳来禾公余过访喜赠·其一
作者：钱陈群
朝代：清

东巡扈从忆当年，马上相逢揖大贤。喜共谈谐随豹尾，早占位望识鸢肩。论交郑重金声比，载道勋名竹帛传。岁晏公余来话旧，真如雪夜子猷船。
峻庵大中丞以会谳来禾公余过访喜赠·其二
作者：钱陈群
朝代：清

江南开府发如漆，砚北尚书鬓似霜。昔赠双鱼劳远使，今移专节近吾乡。与论治道扶根本，更挹名言见老苍。他日采梅乘兴去，好携赐杖访沧浪。
庄愈庐舍人斋中双盆梅歌次陆根堂编修韵
作者：钱陈群
朝代：清

尊前玉色东风面，嫩晴天气华堂晏。主人爱梅有梅癖，邓尉山塘踏来遍。人间国色无双姿，无双有双得两枝。我生不识邢与尹，神光旖旎今见之。须臾裙屐联翩至，对此那能辞一醉。当歌忆昔发余思，竹炉山馆茶初试。年时扈从今退翁，梅花应笑同非同。归来忍负梅花约，坐觉日月成虚空。常怪此花遗《骚》仅存《雅》，逃名遂性全山野。纵令牙笙檀板为君容，终许破毡纸帐为君写。
恭和乾隆御制前题诗原韵钱陈群
作者：钱陈群
朝代：清

会川连平津，置闸取减水。势本据建瓴，而岂同釜底。霖潦无常时，下游胥借此。岂惟卫田庐，亦以资井里。遥思改邑初，建设洵有以。无如运河长，迢迢路南指。偶然遇盛涨，情形当熟揣。泄怒庶无阏，酾流俾弗蔽。于焉杀其冲，即可通其滞。土石工殊施，卑高尺判几。一劳图永安，万机金汤恃。作歌继芥园，停銮亲相视。
恭和乾隆御制峭帆亭戏咏原韵钱陈群
作者：钱陈群
朝代：清

红杏香茅横水滨，宸游先咏试题新。帆收静玩亭中景，幔卷遥迎陌上人。堤柳受风金勒击，渚蒲冒雨白鸥亲。凭栏为爱韶光好，一曲春光次第循。
抱疾出都潞河登舟用谢惠连秋怀韵
作者：钱陈群
朝代：清

初觉烦虑清，便忘疢疾患。抚序秋正深，惊时岁将晏。俄看雷霆过，仰瞻云霞烂。无心警晨鸡，有意侣寒雁。凉飙轻袭裾，新月忽窥幔。启涂信云首，言旋直如半。未问季主卜，岂邀隶首算。平生感瞿瞿，虽休毋敢慢。恐辜眷旧恩，忍怠垂成宦。观往起遐思，知来自深玩。忧至时读书，兴发一遣翰。近窗罾网施，傍楫葭菼乱。戋戋念未申，耿耿坐待旦。抱迹义取韬，执德理终焕。谁无依恋情，岂兴迟暮叹。生还傥可期，厄酒召亲串。
暮春访汪玉山太守求是斋出欧阳圭斋送王都转长律横卷适朱上舍携春桥草堂图册索题即用圭斋韵应之
作者：钱陈群
朝代：清

杖藜来试踏春泥，夹岸垂杨压帽低。水曲便通朱邑里，桥平俨似白公堤。疏篱麂眼翠初泼，细草群腰绿已齐。竹坞渔庄最深处，一层石路一层梯。
渡江次昌黎山石诗韵
作者：钱陈群
朝代：清

寒江潋滟波纹微，樯乌瑟缩冻不飞。舟中小奚见未见，以手笑指江豚肥。行年十八初渡此，欲纪往躅皆依稀。南人北去走燕市，大抵多坐寒与饥。我今已耄复问渡，焦裴揖我开丹扉。渔舟竞挽自高下，导我出入浮晴霏。须臾亲知下瓜步，欢然款洽谭成围。殷勤相视各一笑，笑我白发犹行衣。堤防津吏有慧眼，要识紫气来相鞿。家儿携孙昨送我，期我十日行东归。
秋夜步月至弥伽居士强恕斋话旧得十六韵限夜字
作者：钱陈群
朝代：清

不寝忽抛枕，月色况投罅。呼儿手筇枝，召厮导镫杷。仰见河鼓明，云光净如砑。虫语方欲稀，市声犹未罢。踏月思访幽，过桥仍命驾。打门应苍头，主人出相迓。由来意外逢，熟识翻成乍。婢醒点茶来，妇起从楼下。数钱问邻酤，陈果当厨炙。忆子未二十，同业逻水舍。往复讨陈编，无冬亦无夏。谈谐每竟夕，似儿嗥不嗄。转瞬五十年，迅逝同一跨。古人云秉烛，此义不予诈。诗成且归去，病老正多暇。傥许数过从，街静何曾夜。
策马过沧州城
作者：钱陈群
朝代：清

木门城外绕菰芦，恰系兰舟即广途。勃海仙人来赆献，中条隐士效嵩呼。近光益信训行是，仰圣咸知胞与吾。斥卤民风本殷富，甸畿化洽岂殊乎。
舞蛟石
作者：钱陈群
朝代：清

女娲鍊石补天缺，巨灵五丁运恍欻。云根万丈随手捩，指画变化自融结。功成散材各飞去，正如工师斫髡留。剩蘖兹石不中选，突兀跃冶逃洪炉。侧身一落三万里，乃在槜李城内东南隅。瘦如枯槁立昙瞿，飘如璎珞垂静姝。沐日浴月几千载，亭馆空闻阅兴废。老藤蟠护如茑萝，经春花发珠百琲。有时月下来美人，拔剑纵击沈将军。砉然声裂断右臂，血渍犹作紫绣纹。有时化作扶筇叟，霜眉雪鬓多精神。谁其赏之赵王孙，手镌三字斯籀文。或云遗自花石纲，或云好事范长康，千夫携至清宛堂。最后考古小邾子，强更其名非信史。至今狂风骤雨夜，空中时见寒蛟起。
舟过青县用吴天章山人青县题壁韵诗
作者：钱陈群
朝代：清

山人出山曾此来，黄鸡紫蟹颜一开。我今归舟从此去，西风瑟瑟催装絮。故原荒径复何如，昨夜梦接山中书。我本无心学张翰，笑将华组换鲈鱼。
钱秋
作者：钱陈群
朝代：清

秋士翻嫌秋去迟，感予白发一题诗。声依孤雁斜阳外，泪洒哀蝉落叶时。把酒放怀惟尽致，登楼远望复何疑。尚留难老秋容在，独向霜前吐异姿。
集嘉树轩分赋得花字
作者：钱陈群
朝代：清

春波桥外碧流斜，扶杖来寻道韫家。石罅细通海眼水，墙阴初放米囊花。解围时听屏间语，题句留封壁上纱。傥得余生成小隐，太平风日约桑麻。
风波远隔乡关路，目断高堂只梦循Author:许汝霖过青县送匪庵都宪予告还乡三首
作者：钱陈群
朝代：清

让却胪传第一人，五云偏奏语溪滨。恩迁九列邀前席，威肃千官望后尘。玉署方惊豸绣异，金门又羡凤毛新。书生荣遇谁堪并，何待悬车始乞身。桂香杏艳共题名，联袂岩廊岁几更。冷暖从无三日隔，苦甘恍似一家并。非关儿女图温饱，实为天人策治平。不信迂疏回棹晚，请看明哲挂帆轻。春暮辞朝秋暮还，殷勤恋主畏间关。雄躯谋国容先瘦，谠论匡时舍渐艰。三载别来留半夕，一湾送去隔千山。独怜衰鬓飘萍梗，目断归帆泪暗潸。
风波远隔乡关路，目断高堂只梦循Author:许汝霖过青县送匪庵都宪予告还乡三首·其一
作者：钱陈群
朝代：清
体裁：七言律诗

让却胪传第一人，五云偏奏语溪滨。恩迁九列邀前席，威肃千官望后尘。玉署方惊豸绣异，金门又羡凤毛新。书生荣遇谁堪并，何待悬车始乞身。
风波远隔乡关路，目断高堂只梦循Author:许汝霖过青县送匪庵都宪予告还乡三首·其三
作者：钱陈群
朝代：清
体裁：七言律诗

春暮辞朝秋暮还，殷勤恋主畏间关。雄躯谋国容先瘦，谠论匡时舍渐艰。三载别来留半夕，一湾送去隔千山。独怜衰鬓飘萍梗，目断归帆泪暗潸。
风波远隔乡关路，目断高堂只梦循Author:许汝霖过青县送匪庵都宪予告还乡三首·其二
作者：钱陈群
朝代：清
体裁：七言律诗

桂香杏艳共题名，联袂岩廊岁几更。冷暖从无三日隔，苦甘恍似一家并。非关儿女图温饱，实为天人策治平。不信迂疏回棹晚，请看明哲挂帆轻。
高乐志恭和御制峭帆亭戏咏原韵
作者：钱陈群
朝代：清

历历帆樯过水滨，倚亭时见涨痕新。芦台役戌传遗迹，宸翰留题辨古人。世外渔樵徒怅望，槛边花鸟自相亲。
高乐志恭和御制峭帆亭戏咏原韵
作者：钱陈群
朝代：清
体裁：七言律诗

历历帆樯过水滨，倚亭时见涨痕新。芦台役戌传遗迹，宸翰留题辨古人。世外渔樵徒怅望，槛边花鸟自相亲。风波远隔乡关路，目断高堂只梦循。
同朱敬身舟过槜李道中
作者：钱霍
朝代：清
体裁：七言律诗

舸船信宿向晨开，为客欣同作赋才。别浦听歌风转送，薄云出日雨飞来。青青野麦侵书恍，拂拂荷香上酒杯。拟到姑苏邀月色，相携取醉虎邱回。
尚胥亭上步月
作者：钱鸿
朝代：清
体裁：七言律诗

荒亭寂寂倚胥川，野旷应知受月先。光涌人如天上坐，景浮桥似汉中悬。珠藏释底明生夜，水并江心味入禅。莫道孤忠徒自苦，海滨祠墓至今传。
舟行鸬鹚湖
作者：钱鸿
朝代：清
体裁：七言律诗

万顷波平绿涨浓，祠开黄道正蒙茸。占来泽气常疑雨，听入山风已逗钟。短屐便将寻紫峡，轻帆忽复指青松。此中好景偏宜夜，莫阻游人月下筇。
贲湖秋望
作者：钱鸿
朝代：清
体裁：七言律诗

贲湖地僻宋村名，荻月芦风秋自生。萧寺仅存方外想，野航恰备画中情。绣衣墓顶松犹挺，给谏茔前水独清。可但曾孙怀祖泽，隐沦多尚话先生。
过泾县水西寺
作者：钱黯
朝代：清

马蹄得得趁平沙，高下林峦入望赊。浅濑过帆回雉堞，淡烟笼竹隐人家。亭涵疏雨松涛细，寺俯惊雷夕照斜。客路风光在何许，纸窗月影到霜花。
次牧《翁六月七日迎河东君于云间喜而有述》诗
作者：钱龙惕
朝代：清

鹊未成桥水尚深，惊看织女下墙阴。弦槽始解胸前意，厨串方知炙里心。锦段连篇搜丽句，霓裳一曲奏仙音。从今郁郁园中柳，嫩绪千条色似金。
湖上晚归
作者：钱龙惕
朝代：清

肠断湖山列画屏，断桥残日半湖明。逋仙祠畔销残暑，鄂国坟边恨晚程。娅姹佳人红芰湿，风标公子白鸥轻。篮舆渐逐高峰远，惆怅银钩月乍生。
湘灵侄见示十月杂感，依韵和答
作者：钱龙惕
朝代：清

年华已是劫灰残，欲觅逃名七里滩。谁篡鸿飞高冥冥，休歌牛角夜漫漫。骑驴自称襄阳帽，漉酒长欹栗里冠。千树芦花数行雁，天涯寒月许同看。仲容高旷有闲身，曳耒分明已绝尘。一月别来将小雪，八篇传到尽阳春。烟波西塞摇双桨，风雨桐江挂一伦。我亦途穷须恸哭，竹林携手敢逡巡。
湘灵侄见示十月杂感，依韵和答·其一
作者：钱龙惕
朝代：清

年华已是劫灰残，欲觅逃名七里滩。谁篡鸿飞高冥冥，休歌牛角夜漫漫。骑驴自称襄阳帽，漉酒长欹栗里冠。千树芦花数行雁，天涯寒月许同看。
湘灵侄见示十月杂感，依韵和答·其二
作者：钱龙惕
朝代：清

仲容高旷有闲身，曳耒分明已绝尘。一月别来将小雪，八篇传到尽阳春。烟波西塞摇双桨，风雨桐江挂一伦。我亦途穷须恸哭，竹林携手敢逡巡。
西塘归棹
作者：钱龙惕
朝代：清

清凉秋半半阴天，湖上烟波正渺然。芳草似帆行罨岸，青山如画走随船。夕阳烟尽霞争赤，江月云开夜独圆。多少繁华乱离歇，水门零落莫山前。
次牧《翁六月七日迎河东君于云间喜而有述》诗
作者：钱龙跃
朝代：清

银河相望两悠悠，剩取新欢减旧愁。鸟似有情长比翼，花应知喜亦双头。障尘彩扇翔金凤，咽路香车驾玳牛。鱼戏只今惟傍叶，莲东何必有轻舟。
久雨
作者：铁保
朝代：清

久雨昼昏黑，余阴暧幽屋。天影逗明晦，云脚递伸缩。枯杨发新姿，低藤下深绿。土花夹荒径，垣衣被墙木。散发走广野，振衣睇层麓。潜蛟匝奔湍，激雷闭穷谷。快意溯清流，开襟逆飞瀑。六合清气蟠，一吸欲满腹。窅然发浩吟，环坐媚幽独。
书常理斋爱吟草殉难行状二首
作者：铁保
朝代：清

南粤中丞悲画壁，西林少宰壮横戈。毕生大节还天地，一片丹诚托啸歌。昔岭人归辽鹤远，浣花溪冷楚猿多。杲卿噀血存遗稿，泣鬼惊天永不磨。欃枪何日扫金川，渺渺孤军万里悬。臣力已衰思马革，壮心未已毕戈鋋。一生欲树千秋业，百死宁期五字传。漫托文章能报国，如君亮节几人全。
书常理斋爱吟草殉难行状二首·其一
作者：铁保
朝代：清

南粤中丞悲画壁，西林少宰壮横戈。毕生大节还天地，一片丹诚托啸歌。昔岭人归辽鹤远，浣花溪冷楚猿多。杲卿噀血存遗稿，泣鬼惊天永不磨。
书常理斋爱吟草殉难行状二首·其二
作者：铁保
朝代：清

欃枪何日扫金川，渺渺孤军万里悬。臣力已衰思马革，壮心未已毕戈鋋。一生欲树千秋业，百死宁期五字传。漫托文章能报国，如君亮节几人全。
书怀·其一
作者：铁保
朝代：清

珥笔韬弓出玉关，周妻何肉累全删。梦依吴越江山外，身到昆仑碣石间。刁斗不闻沙漠静，簿书常简柳衙闲。白头尚有登瀛福，坐拥残书伴老孱。
书怀·其二
作者：铁保
朝代：清
体裁：七言律诗

华发萧骚事远游，万三千里此淹留。乍依西域日中市，亲见黄河天上流。两路回夷分彼界，八城将帅喜同舟。半年谪宦超都护，投老涓埃惧莫酬。
书怀·其二
作者：铁保
朝代：清

华发萧骚事远游，万三千里此淹留。乍依西域日中市，亲见黄河天上流。两路回夷分彼界，八城将帅喜同舟。半年谪宦超都护，投老涓涘惧莫酬。
古赤铜刀歌
作者：铁保
朝代：清

天地起肃杀，蚩尤作五兵。赤刀重天府，铸出昆吾精。古来神物有显晦，兹刀何以鸣不平。森森入手不盈尺，古制斑剥难知名。建平永安年号阙，玉环金削无真评。鸊鹈膏冷土花涩，鮤鱴形蚀寒芒清。赫连龙雀耀冰雪，苻坚神术埋榛荆。何人新丰醉贳酒，何人燕市歌送行。遂令三寸露光怪，神彩奕奕声铿鍧。我把此刀重叹息，古光照人双眼瞪。背嵌翡翠色闪灼，柄刻蝌蚪纹纵横。胡为尘埋数千载，吹毛削玉功无成。今兹出土尚完好，发硎一鼓挥长鲸。吾闻宝刀贵大用，一脔之割非所争。善刀而藏计亦得，锋锷内敛韬光明。慎勿小试镆铘钝，翻使牛刀笑武城。
后赤铜刀歌叠前韵
作者：铁保
朝代：清

君不见干将镆铘世必用，祖龙作计徒销兵。首山赤铜跃大冶，牝牡变化韬玄精。当时铸此岂无意，擎出欲刬君山平。遂令造物忌刻削，埋垢千载无知名。风雨剥蚀铓锷钝，铅刀一任人讥评。质拟赤金重，色如秋水清。不入吕虔佩，遑问聂与荆。蛟龙避藏魑魅走，深山大泽堪横行。胡为匿影书案侧，寂然钜响收铿鍧。阴房夜吹鬼磷碧，毛发凄紧晴双瞪。龙宾不出脉望死，畏此雪锷寒光横。摩空巨刃乏神力，怀铅握椠终何成。有客南山殪猛虎，有客东海歼长鲸。书生喜说万人敌，乃于文阵矜斗争。用违其才器不利，湛卢精锐羞蔽明。何如宝剑遇雷焕，化作斗气腾丰城。
归来庵联
作者：铁保
朝代：清
体裁：联

较量人世无穷乐；罗列人间未有书。
春夜
作者：铁保
朝代：清

北斗峥嵘鉴薄帷，读书声紧漏声迟。乌啼偃月初暝后，鼠窜枮镫欲跋时。壮志渐随春夜老，苦吟未许砚冰知。放翁诗卷嗣音少，后五百年狂者谁。
登摄山最高峰
作者：铁保
朝代：清

危峰崱屴千岩外，瘦削芙蓉入渺溟。龙虎气蒸钟阜白，金焦影蘸海门青。时平莫问山多隐，僧老方知药有灵。欲访江郎旧亭馆，碧云红树几飘零。
破寺
作者：铁保
朝代：清

破寺何年建，荒凉四壁存。惊沙埋野径，冷日抱颓垣。夜黑鸱争树，人稀虎到门。更无僧驻锡，镫火息朝昏。
草书歌
作者：铁保
朝代：清

苍颉不识篆，虫鸟开天荒。史籀不识楷，古法遗钟王。圣人作书祖造物，天地不得留微茫。草书有名理，盛自汉与唐。杜度埒崔瑗，狂素阶颠张。心法授受纵奇变，牢笼百态惊愚盲。譬如彼苍铸万类，物具一体无相妨。飞潜动植各有势，短长肥瘦谁能量。又如将军坐帷幄，运筹百万网在纲。韩信兵多多益善，指挥方位争趋跄。方其执笔时，意静神飞扬。洪炉火激迸列缺，晶盘冰滑流珠芒。苍鹰盘云缩爪甲，奇石攫壁春硠硠。阴阳姤接作向背，子母孕化交纵横。枯槎百围卧瀚海，女萝千丈萦扶桑。忽然墨冷笔华涩，陡接渤澥波澜狂。书成不快意，大叫周回廊。举头天尺五，云物相低昂。欲碾太山为研石，欲抉东海为墨庄。凌铄大块写生态，睥睨云汉摹天章。二十八宿走且僵，帝女大笑挥霞觞。丈夫师古但师意，安能描头画脚忍与朽骨争媸嫱。我歌草书歌未央，飘风骤雨来虚堂。依稀不晓神灵意，莫向蛟龙攫处藏。
蜀镜词
作者：铁保
朝代：清

贪狼风起角声劲，一夜宫妆醉犹靓。歌残月缺百宝灰，拾得当时破铜镜。镜背犹镌宝相花，龙垂凤倚争盘拿。三十二字篆文古，曾随折戟埋黄沙。青城山下人如玉，彭声震破《甘州》曲。写翠傅红能几时，紫珍神死苔纹绿。金精玉英光陆离，兴亡有鉴谁能窥。方颐大口谀贵相，咄哉狎客词多厄。天阴月暗扶天阁，飒爽英姿剑芒灼。一从取赠天雄军，美人笑夺群雄魄。吁嗟乎，君王爱镜镜蒙尘，蟾蜍夜蚀悲青磷。化为三赵村边土，愁照宣华苑里人。
阿克苏城被水驰往勾当记事
作者：铁保
朝代：清

我昔建节吴江边，日与阳侯为比肩。经年襆被驻袁浦，黄水未退湖水连。今兹远谪疏勒地，万三千里驰风烟。黄沙白草半戈壁，幸无水患遭迍邅。不图五月雪水涨，极天骇浪奔巨川。阿克苏城被淹浸，哀哉回户家无椽。城垣仓库尽圮倒，游商戍卒愁颠连。我闻邮报束装去，铜钲火伞相熬煎。兼程十日到尚早，灾黎如望云霓悬。先散金钱作抚恤，后蠲租税拯市廛。官衙兵舍工毕举，更筑堤岸筹防宣。以工代赈良法在，稍喜编户得安全。飞章驰骑报天子，如伤怀抱慰乾乾。嗟余每与谁作难，捍御无术成播迁。一城鸿雁得安堵，聊藉此役弥前愆。长歌再拜阳侯去，莫更与我同周旋。
题黄鹤楼
作者：铁道人
朝代：清
体裁：联

揽风月，登楼何曾跨鹤；对仙人，搁笔不敢题诗。
湖上观晚霞
作者：锁瑞芝
朝代：清

画图亘天际，倒压长桥影。空舟掠波来，沙堤一千顷。微风吹澄湖，夕阳归远岭。逋仙在何许，红梅梦初醒。隔岸有芙蓉，娟娟媚清冷。狂吟小谢诗，不羡潇湘景。
花朝口占
作者：锁瑞芝
朝代：清

晓日迟迟露未收，红绡剪彩祝添筹。二分春色催新句，一片花魂寄远愁。画扇烟凝杨柳岸，琼箫声暖木兰舟。妆成小坐帘初卷，乳燕蹁跹傍玉楼。
荔支香新歌曲
作者：锁瑞芝
朝代：清

海棠初醒华清睡，锦伞长生供游戏。《荔支香》里按新声，风流争说唐皇事。唐皇旧事说难详，别院离宫乐未央。閒却翠钗空贮盒，抛残红豆欲盈箱。金盘颗颗呈佳果，雪质冰肌看磊砢。玉儿娇韵两无双，剥鲜笑卷珠帘坐。梨园子弟试轻喉，一幅绫绡十斛愁。唱到生辰新制曲，六宫无语尽低头。人生悲与欢相续，左车动摇病已伏。芳树移来南国轻，凉风吹到西头促。《霓裳羽衣》舞且歌，封事飞传唤奈何。恨杀李、杨双相国，君王妃子别愁多。渔阳鼙鼓纷纭起，珠沈玉碎梨花死。黄泉碧落两茫茫，空传名字留仙史。吁嗟乎！侧生当日翠眉开，扰扰红尘吊马嵬。关内六军陪辇去，岭南一骑捧盘来。
题自怜待月湘帘下银烛烟多怕点镫诗意便面
作者：锁瑞芝
朝代：清

天风飒飒起银河，但觉帘阴次第过。曾记梨花时节雨，西窗剪烛夜寒多。明明花影画昏黄，翠减脂轻耐晚凉。罗袖斜欹团扇薄，碧栏杆外话南唐。
题自怜待月湘帘下银烛烟多怕点镫诗意便面·其一
作者：锁瑞芝
朝代：清

天风飒飒起银河，但觉帘阴次第过。曾记梨花时节雨，西窗剪烛夜寒多。
题自怜待月湘帘下银烛烟多怕点镫诗意便面·其二
作者：锁瑞芝
朝代：清

明明花影画昏黄，翠减脂轻耐晚凉。罗袖斜欹团扇薄，碧栏杆外话南唐。
凤凰边门
作者：锡珍
朝代：清

边门以外地，数百里之遥。榛莽谁从辟，雈苻不见招。算缗缘木税，诘慝到山樵。晋有桃源乐，秦收陆海饶。未堪将客逐，安得作荒烧。据国争非触，临边俗异要。吴沙赋可受，泽瓦首先枭。旷土成都邑，流氓有暮朝。不游町疃鹿，应革泮林鸮。智慧乘时出，功名与世标。再能加富教，便可入风谣。除是皇华使，谁停问俗轺。
安州道上
作者：锡珍
朝代：清

路向安州落照时，薰风习习拂旌旗。舆中入梦人游倦，陌上飞花客到迟。一水稻分高下陇，满山松茁短长枝。剧怜官道生幽草，软踏芒鞋总不知。
宝应舟中
作者：锡珍
朝代：清

海上归槎迥，淮南返棹轻。湖茭添客馔，堤柳入诗情。兴废徒怀古，关河正洗兵。翻悲身历碌，终是绊浮名。
晓至山阳
作者：锡珍
朝代：清

一夜扁舟霜满篷，棹歌声在月明中。渡头寒鸟噤无语，踏折枯枝逐晓风。
朝鲜贫弱时事棘矣慨然有作
作者：锡珍
朝代：清

营州逾海地东偏，犹是箕封礼俗传。赫赫中天依日月，茫茫下土奠山川。海潮终古无消长，人事于今有变迁。漫说通商为受命，他时涕出更谁怜。
游医巫闾
作者：锡珍
朝代：清

黄月东升黄日落，秋郊旷朗风萧索。薄暮游踪取路归，犹将回马瞻云壑。云壑万重游不成，石棚穴漏泉流声。旷观亭已埋幽草，转见千秋万古情。
纳清亭
作者：锡珍
朝代：清

一湾通略彴，遂至纳清亭。长路怜幽草，崇岩下晓星。渔榔前浦歇，樵斧远山停。谁咏《高轩过》，将为驻马听。西风秋瑟瑟，白雨昼冥冥。又是新安道，群峰不断青。
辽阳城
作者：锡珍
朝代：清

忆从东国经行处，千里王程尽叆江。疆域虽殊风景似，万山不断到辽阳。
通远堡
作者：锡珍
朝代：清

幽居林壑小，款客暮天青。乍卷云千叶，仍飘雨数星。野虫鸣蟋蟀，山果熟梬楟。苦说盘飧少，相邀醉绿醽。
介休
作者：锡缜
朝代：清

介休侧看未成峰，揽古难舒磊块胸。不见异人文彦博，岂无名士郭林宗。近邻雍绛频输粟，往岁燕云尚举烽。衰草夕阳残雪路，原田每每说尧封。
后园
作者：锡缜
朝代：清

退处多余地，闲中尽乐时。石呼兄弟辈，树有子孙枝。尚可三年学，当吟五贶诗。仲宣无事事，何必覆人棋。虚籁风三面，清阴木十寻。偶书亦退笔，自拊断纹琴。为爱随时景，能安现在心。方塘春草绿，休养一何深。经训儿能授，疆场弟未还。一身居燕燕，两目夜鳏鳏。此境真如水，何缘更出山。萧然无去住，遮莫是禅关。
后园·其一
作者：锡缜
朝代：清

退处多余地，闲中尽乐时。石呼兄弟辈，树有子孙枝。尚可三年学，当吟五贶诗。仲宣无事事，何必覆人棋。
后园·其三
作者：锡缜
朝代：清

经训儿能授，疆场弟未还。一身居燕燕，两目夜鳏鳏。此境真如水，何缘更出山。萧然无去住，遮莫是禅关。
后园·其二
作者：锡缜
朝代：清

虚籁风三面，清阴木十寻。偶书亦退笔，自拊断纹琴。为爱随时景，能安现在心。方塘春草绿，休养一何深。
显应寺
作者：锡缜
朝代：清

今之显应寺，仍在黄村西。此寺所原始，在明天顺时。夺门酬功自亨軏，先是北征谏者谁。上有邝野王直职事之百司，下有陕西吕氏之一尼。其余公侯私属五十万，同为土木之溃师。乾坤旋转辟复正，御妹有言君思之。爰构梵宇跨林麓，嗣述尼功书之碑。雨帝归来城隍窜，手敕三通褒女冠。天地阴霾少保魂，山川金碧皇姑殿。官家此举太无名，乃将梵嫂为邦媛。若忆当年谏北征，何为追念王振刻木形。自是裕陵辟亲爱，不以阻谏关重轻。云窗雾阁华山女，青鸟傥自通丁宁，不者六军所驻妇孺惊。尼也走匿且弗暇，敢为叩马之鲰生。洎乎承宠七十载，檀施千万颁掖庭。可怜一炬昆冈火，香界茫茫无限情。
漫兴
作者：锡缜
朝代：清

三复葩经及考槃，几曾古井起波澜。仰邀明月同心少，凝恨斜阳独语难。暮唶朝唏浑负负，云愁海思阔漫漫。愿将殷浩书空字，寄与苍冥一笑看。
竹珊以滇南方伯抗疏为伊犁参赞壮哉行也歌以送之
作者：锡缜
朝代：清

壮志纵横九万里，葱岭滇池咫尺耳。抗疏千言达帝阍，不为方伯为将军。将军投笔据鞍笑，班生未老贾生少。整顿乾坤济时手，会涤九川宅四隩。讲求兵法常山蛇，变幻名场君子豹。宁从绝域凿凶门，肯傍贪泉开饭窖。我朝有造西陲西，为城康居国车师。不消冰雪成道路，无边沙碛相驱驰。穷荒大漠版图共，蠉蠕喘喙言笑嘻。六合如人及其壮，气之所贯神与随。将军将军气如虹，武功可救文治穷。不者何为投袂起，欲以将洗吏之耻。只今圭瓒锡旬宣，虎拜祝天千万年。九重夜半虚前席，西顾何如聚米山。
金贞祐铜印歌
作者：锡缜
朝代：清

铜章省差六字文，铸自金宣贞祐年。缜也得之澧镐间，土花黝绿蚀血斑。小印今尺寸六分，犹存六百载上之金源。金源兴亡三甲午，印虖末造乃生汝。汝事宣宗自中主，肯弃中都资人取。迩时建策谁，崇义完颜宇。迫胁更有聂希古，乌陵用章不敢语，况复承旨之宗鲁。遂令蓬莱阁，二狐登树舞。三千骆驼三万车，几月驾留大名府。入贡纤珠城，赐死苗先武。尚勤远略黄牛堡，胥鼎先已失关辅。归德蔡州路几许，迁汴之后奔命苦。印虖汝生不遇时，省差携汝将何之？黄金瓮酒银槽马，回首故宫悲黍离。花帽军蹴杏花垒，阴风昼卷蚩尤旗。吾考丰王出，允恭迎立为宣宗。道人献玉印，东海侯降封。既不能禁高允杀执中，又不能邀元帅击居庸，而自召归镇国之李雄。复不能纳谏伸与琮，无端告辞显圣宫。忍使哀痛尘再蒙，尽弃关陕与山东，亦安用此六字差印之青铜。吁嗟乎！安用此六字差印之青铜。
挽张之洞联
作者：锡良
朝代：清
体裁：联

临大事、决大疑，安天下于泰山，至今民受其赐；不树党、不殖产，盟臣心如白水，微公吾谁与归。
步蟾宫·东风又送酴釄信
作者：锺过
朝代：清

东风又送酴釄信，早吹得、愁成潘鬓。花开犹似十年前，人不似、十年前俊。
水边珠翠香成阵。也消得、燕窥莺认。归来沈醉月朦胧，觉花气、满襟犹润。
口占示徒
作者：镜明
朝代：清

庭中卓刹竿，悬幡更悬镫。镫明大千界，幡引最上乘。门外河之水，照面复照心。真面何虞皱，道心须要深。
巡边
作者：长善
朝代：清

一年一度按巡边，蓟北渔阳九月天。叠叠乱云迷战垒，荒荒古道入溪烟。貔貅列戍资专阃，台障经营仰昔贤。好趁高秋勤肄武，关河快著祖生鞭。大漠穷秋草正肥，健儿队队马如飞。千旌耀日争前导，羽扇临风效一挥。极塞黄尘消客鬓，满山红叶扑征衣。建昌东望挑林口，落照长河且驻騑。去年枹鼓报仓黄，驿骑喧腾羽檄忙。稍喜从天下飞将，更闻清野到穷乡。数声晓角高峰月，万帐平沙午夜霜。自古筹边须善策，令严刁斗重周防。柳营迤逦过三屯，见说登坛上将尊。绝代勋名埋断碣，多时峰火黯荒村。军门已献辽河捷，野戍犹惊旅梦魂。三十一关东去远，掌中形胜有谁论。短衣匹马忆东征，早岁曾经古北平。此日扬扬持使节，重来屑屑笑儒生。车铃替戾卢龙塞，烟水空濛孤竹城。且喜风尘洽亲故，金樽银烛共相迎。草窃狐鸣剽市阛，团民杀贼诏频颁。朝歌设策求才少，魏国忧时刺勇艰。岂有萑苻终梗化，尽闻刀笔擅容奸。苍茫不尽关山感，又逐燕鸿自往还。
巡边·其一
作者：长善
朝代：清

一年一度按巡边，蓟北渔阳九月天。叠叠乱云迷战垒，荒荒古道入溪烟。貔貅列戍资专阃，台障经营仰昔贤。好趁高秋勤肄武，关河快著祖生鞭。
巡边·其三
作者：长善
朝代：清

去年枹鼓报仓黄，驿骑喧腾羽檄忙。稍喜从天下飞将，更闻清野到穷乡。数声晓角高峰月，万帐平沙午夜霜。自古筹边须善策，令严刁斗重周防。
巡边·其二
作者：长善
朝代：清

大漠穷秋草正肥，健儿队队马如飞。千旌耀日争前导，羽扇临风效一挥。极塞黄尘消客鬓，满山红叶扑征衣。建昌东望挑林口，落照长河且驻騑。
巡边·其五
作者：长善
朝代：清

短衣匹马忆东征，早岁曾经古北平。此日扬扬持使节，重来屑屑笑儒生。车铃替戾卢龙塞，烟水空濛孤竹城。且喜风尘洽亲故，金樽银烛共相迎。
巡边·其六
作者：长善
朝代：清

草窃狐鸣剽市阛，团民杀贼诏频颁。朝歌设策求才少，魏国忧时刺勇艰。岂有萑苻终梗化，尽闻刀笔擅容奸。苍茫不尽关山感，又逐燕鸿自往还。
巡边·其四
作者：长善
朝代：清

柳营迤逦过三屯，见说登坛上将尊。绝代勋名埋断碣，多时峰火黯荒村。军门已献辽河捷，野戍犹惊旅梦魂。三十一关东去远，掌中形胜有谁论。
广州华林寺九老堂联
作者：长善
朝代：清
体裁：联

天外诸山若抱；坐间九老齐年。
广州华林寺九老堂联
作者：长善
朝代：清
体裁：联

效白乐天，结香山社；拓黄金地，养杖朝年。
挽曾国荃联
作者：长庚
朝代：清
体裁：联

平生未及见文正公，幸曩时矩范趋承，裘带雍容钦斗北；吴会早已祀威毅伯，感当日荩劳再造，旌旗驰骤战江南。
感咏次兰芬女史原韵三首·其一
作者：长白佩珊
朝代：清
体裁：七言律诗

兰闺梦破月三更，厌听良人话敌情。榆塞云排鹅鹳阵，妖星燄炽凤凰城。寻常小丑谁轻纵，百万雄兵枉出征。落得于思成笑柄，几人奇计过陈平。
感咏次兰芬女史原韵三首·其三
作者：长白佩珊
朝代：清
体裁：七言律诗

和戎辱国證前因，传列匈奴继获麟。武帝穷兵雄略远，班超投笔义旗伸。上书几辈虽忧汉，约法三章卒剪秦。二百年来宽大政，及今更与万方新。
感咏次兰芬女史原韵三首·其二
作者：长白佩珊
朝代：清
体裁：七言律诗

戎机输与敌人知，枉复衔枚雪月时。毛遂纵横空脱颖，羽书星火急然眉。六军日惨云旗色，大将神骄露布辞。独笑填然曳兵走，留将节钺倩谁持？
二曾祠堂门联
作者：长禄
朝代：清
体裁：联

生申甫以中兴，家有白眉兄识弟；萃邓冯于同产，我观青史古无伦。
独宦
作者：长闱
朝代：清

独宦秋色晚，西风落叶飞。旅人犹未返，社燕已先归。草木新霜冷，关河旧梦违。壮怀空复尔，鸥鸟近忘机。
访浩然上人不遇
作者：长闱
朝代：清

策杖叩禅扉，穿云入翠微。虚堂人迹静，深院俗尘稀。谈麈惊花落，风铃怖鸽飞。徘徊双树下，但见暮鸦归。
过龙王庙忆永闻上人
作者：长闱
朝代：清

缁衣曾染墨痕香，茗碗炉烟绕石床。自昔谈元聆象教，于今问法向龙王。昙花黯淡飘兰若，薝卜参差护影堂。坐对僧雏思老衲，怆然霜鬓独回翔。
题丁琢亭画令公庙壁
作者：长闱
朝代：清

山色逶迤树色稠，风光遥接塞垣秋。僧栖红叶林边寺，人在斜阳江上舟。
将近重阳不闻雁至
作者：閒潭
朝代：清

侧耳几回听，哀音尚渺茫。已经虚八月，莫更负重阳。碧落寒无影，秋江夜有霜。稻粱连岁苦，恐不度南方。
下尧峰
作者：闵华
朝代：清

上尧峰接下尧峰，石路无尘满谷松。行尽清溪人不见，万修篁里一声钟。
晚步剑池
作者：闵华
朝代：清

鸟宿人未宿，夜语空山清。星自池底见，僧从林杪行。悠然磐石上，坐待寺钟声。
焦山观音岩晚望用宋人赵冰壶韵
作者：闵华
朝代：清

扪读冰壶句尚存，虚亭人坐水云昏。沙头一雁丛芦没，江上千峰落日吞。扫叶深林逢白足，扶藤危磴引青猿。茫茫目送东流去，终古潺湲漱石根。
雨宿江口
作者：闵华
朝代：清

篷背雨潇潇，并入江流响。夜久觉船移，知有春潮上。
听月亭联
作者：闵叙
朝代：清
体裁：联

白云回望合；青霭入看无。
辑广西志略漫述二首
作者：闵叙
朝代：清

莫拟浮湘续楚歌，云山渺渺意如何？三唐迁客南中盛，两宋移官岭外多。人萃英华承雨露，天留碑碣宠岩阿。即今有士能耽隐，犹自青山卧薜萝。卷甲曾闻捷若风，军威久镇百蛮中。如何债帅皆征货，多事中涓独总戎。经术筹边原理学，权谋制胜亦肤功。呼庚谁复搜军实，府海司仓自变通。
辑广西志略漫述二首·其一
作者：闵叙
朝代：清

莫拟浮湘续楚歌，云山渺渺意如何？三唐迁客南中盛，两宋移官岭外多。人萃英华承雨露，天留碑碣宠岩阿。即今有士能耽隐，犹自青山卧薜萝。
辑广西志略漫述二首·其二
作者：闵叙
朝代：清

卷甲曾闻捷若风，军威久镇百蛮中。如何债帅皆征货，多事中涓独总戎。经术筹边原理学，权谋制胜亦肤功。呼庚谁复搜军实，府海司仓自变通。
光绪戊子正月廿九日偕黄鹿泉农部膺杨惠垓大令寿彤徐仲阮驾部悫立访何桐云农部桂芳茶市之晚香斋同集者萧襄廷学博长裕易㬅农比部炳奎郭杼田比部庆治龚省吾礼部镇湘张亶臣大令祖纶张憩云学博章焌童子何炜郭家冕谈燕甚乐皆有诗相赠奉答二章
作者：闵哲勋
朝代：清

佳游茶市趁春光，翰墨因缘缔吉羊。身似登龙瑶席忝，心随归雁海天翔。剧谈麈柄霏琼屑，好句蝉联晕笔香。此会此生应可再，雍容风采几仙郎。湖海文章会一堂，远人何幸挹馨香。郁金美酒醒仍醉，戛玉佳章短更长。藤带午阴方漾绿，柳迎春色渐舒黄。石缘应是三生订，蘅杜牵思未忍忘。
光绪戊子正月廿九日偕黄鹿泉农部膺杨惠垓大令寿彤徐仲阮驾部悫立访何桐云农部桂芳茶市之晚香斋同集者萧襄廷学博长裕易㬅农比部炳奎郭杼田比部庆治龚省吾礼部镇湘张亶臣大令祖纶张憩云学博章焌童子何炜郭家冕谈燕甚乐皆有诗相赠奉答二章·其一
作者：闵哲勋
朝代：清

佳游茶市趁春光，翰墨因缘缔吉羊。身似登龙瑶席忝，心随归雁海天翔。剧谈麈柄霏琼屑，好句蝉联晕笔香。此会此生应可再，雍容风采几仙郎。
光绪戊子正月廿九日偕黄鹿泉农部膺杨惠垓大令寿彤徐仲阮驾部悫立访何桐云农部桂芳茶市之晚香斋同集者萧襄廷学博长裕易㬅农比部炳奎郭杼田比部庆治龚省吾礼部镇湘张亶臣大令祖纶张憩云学博章焌童子何炜郭家冕谈燕甚乐皆有诗相赠奉答二章·其二
作者：闵哲勋
朝代：清

湖海文章会一堂，远人何幸挹馨香。郁金美酒醒仍醉，戛玉佳章短更长。藤带午阴方漾绿，柳迎春色渐舒黄。石缘应是三生订，蘅杜牵思未忍忘。
青阳道中
作者：闵士双
朝代：清
体裁：七言绝句

周遭山翠围茅屋，白石清溪漱碧流。百尺长松千个竹，人生只合住池州。
碧云寺晴望
作者：闵孙奭
朝代：清

碧云寺外碧云浮，别怨何人拟惠休。双涧争鸣泉不息，众山新沐雨全收。大都景物犹堪纪，乱世功名未可求。郊野西成欣有望，甘瓜朱李欲迎秋。
邀友人寓斋小集有作
作者：闵孙奭
朝代：清

閒庭雪后玉梅春，佳日招要孰主宾。十载鸿泥寄燕市，一尊羊酪负吴莼。相生学佛能无欲，董子吟诗若有神。安得普天休战伐，吾侪长作太平人。
烟水亭联
作者：闵孝同
朝代：清
体裁：联

天成图画惬幽怀，晴波漾碧，细柳拖黄，忆我数登临，每遐想公瑾英才，纯阳道气，香山宦迹，少室棠阴，眼中冠盖几沧桑，倒不如拍长楹以高吟，据胡床而清啸，羡彼游鱼戏藻，野鹜穿云，宿鹭依萍，轻鸥掠浪，占尽一湖风月，与世无争，斯处即桃源，把酒轩眉忘理乱；地控荆吴原钜郡，枫叶摇丹，荻花弄白，为君闲指点，尽抎有江腾九派，剑耸双峰，烟锁孤亭，泉流三叠，劫后楼台重整顿，只难得聚骚人而染翰，招醉客以题襟，倘于鹿洞摩碑，龙池洗钵，虎溪结社，蛇岭诛茅，拓开万古心胸，及时行乐，更谁来栗里，抚松矫首好盘桓。
仲夏客銮江集江深阁一壑亭
作者：闵崧
朝代：清
体裁：七言律诗

孤亭一上俯苍烟，恰有青铜挂杖钱。六代青山迷落照，几家黄鸟杂繁弦。浪花高下排渔网，芦叶参差击客船。潦倒与君须纵酒，由来五月好江天。
减字木兰花·忆杭
作者：闵怀英
朝代：清

春寒惊梦。被拥巫云谁与共。望眼迷离。粉蝶杨花一片飞。倚阑无力。深掩重门人寂寂。儿女牵怀。目断西泠雁不来。
彝陵游临江墅
作者：闵新
朝代：清

临江有墅枕江流，未上天梯暂舍舟。孤塔影遮帆出没，晓钟声断树沈浮。松关尚闭知僧懒，竹径微吟破客愁。莫盼胜游还入梦，招提虽好辙难留。
挽张之洞联
作者：闵荷生
朝代：清
体裁：联

中朝大官失此老；北方学者更何人。
挽张百熙联
作者：闵荷生
朝代：清
体裁：联

海向学子，仰如山斗；天上帝命，归去尾箕。
贺张百熙60寿联
作者：闵荷生
朝代：清
体裁：联

气凛衡湘，公德清和如首夏；官兼天地，主恩隆重锡长春。
赠江春霖联
作者：闵荷生
朝代：清
体裁：联

七疏无效一击去；九重亟盼孤臣还。
朱子文画雨中见访
作者：闵衍
朝代：清

雁下湖光远，鹰凌霜气高。此时见之子，物外挺人豪。幽意秋飞练，长吟砚涌涛。丈夫忘得失，岂复恋绨袍。
挽张之洞联
作者：闵豸
朝代：清
体裁：联

生平无汗血功，两番手奠乾坤，定策扶危资荩画；时事值艰难会，一日身骑箕尾，江深汉广泣秋涛。
太白楼联
作者：闵鹗元
朝代：清
体裁：联

千尺青山，妙句岂惟凌小谢；一龛金粟，后身须信是如来。
巧对
作者：闵鹗元
朝代：清
体裁：联

元宵不见月，点几盏灯，为河山生色；惊蛰未闻雷，击数声鼓，代天地宣威。
玉渊潭
作者：闵麟嗣
朝代：清

才过三峡桥，溪壑骇闻见。吁嗟此奇观，曲尽水之变。石忽不受水，水怒如激电。其势必斜飞，下与蛟龙战。渊深不敢窥，藓滑试一践。我有悠然心，六虚任周遍。对之神益闲，澒洞增馀眷。高歌扶杖归，习习风吹面。
空水阁
作者：闵麟嗣
朝代：清

欲穷瀑水源，峡束忽无路。上有蛟龙居，下杂古今树。数石何渐渐，飞动令我惧。侧身入空冥，盘曲审跬步。阴森鬼搏人，日月如未曙。一阁踞其巅，青苍于此聚。山僧不常栖，终年白云住。双扉风为开，倚槛时一顾。晚来山雨晴，豁见湖光露。留连空明中，恍惚若有悟。
黄龙寺
作者：闵麟嗣
朝代：清

万木乱参天，孤峰对铁船。客因看画至，寺以伏龙传。宝笈悲前代，薄团坐小年。松花吹不定，半落讲堂边。
雨中独坐
作者：闵鼎
朝代：清
体裁：五言律诗

春来今始雨，镇日未开门。独有书千卷，兼之酒一樽。桃花才放叶，竹笋又行根。我亦无他事，从朝坐至昏。
仙人洞
作者：闻捷
朝代：清

玉台岭畔夕阳低，古洞迷离草色齐。仙子不归山月暮，流莺空傍落花啼。
姚相国故第
作者：闻捷
朝代：清

当年楼阁剩荒墟，夕照家家撷晚蔬。老圃不知缘底事，人前深讳相公居。
挽张之洞联
作者：闻桂馨
朝代：清
体裁：联

政治家亦教育家，四十年纬武经文，仕学都成真事业；衣食我复训诲我，三五载瀛东楚北，栽培煞费苦精神。
临江寺
作者：闻福增
朝代：清

临江古寺接层穹，浩荡川原入望空。驿路高悬飞鸟外，涛声直走乱山中。人生到处鸿留雪，我意浑如鹢退风。羸马敝裘游欲倦，一鞭回指海云红。
秋夜与周南村作
作者：闻诗
朝代：清

泽国荒凉水接天，黄花寥落更谁怜。长饥每叹陶元亮，蹈海空怀鲁仲连。鸿雁关山飞暮雨，芙蓉池沼冷秋烟。夜窗客到多相感，共向清樽一惘然。
秋雨后偶集小园读五公先生壁诗感忆即步原韵
作者：阎中宽
朝代：清
体裁：七言律诗

漫向烟霞问子皮，鹖冠栖隐此相宜。每逢高士尊频倒，为赏名花座屡移。夜雨浮筠添翠箨，夕阳寒蝉噪高枝。藤床犹设南窗下，空见龙标壁上诗。
秋雨后偶集小园读五公先生壁诗感忆即步原韵
作者：阎中宽
朝代：清

漫向烟霞问子皮，鹖冠栖隐此相宜。每逢高士尊频倒，为赏名花座屡移。夜雨浮筠添翠箨，夕阳寒蝒噪高枝。藤床犹设南窗下，空见龙标壁上诗。
寓崇福观雨夜怀茶坡
作者：阎修龄
朝代：清
体裁：五言律诗

疾风三日吼，一雨逐连江。古庙松根老，清钟夜半撞。鼠窥寒灶瓮，虫响旅人窗。赖有君诗好，愁心且暂降。
走别张文峙、杜于皇、苍略，因登鸡鸣山
作者：阎修龄
朝代：清
体裁：五言律诗

雪里人归急，踟蹰别友生。冲风寻钓港，匹马向台城。庙阙非前代，山川叹远征。太平堤柳在，萧飒不胜情。
和王阮亭少司马西城别墅十二咏录二·半偈阁
作者：阎咏
朝代：清

廊庙与山林，彼此了无异。何以空诸缘，惟心持半偈。月色上方高，恍悟第一义。
和王阮亭少司马西城别墅十二咏录二·石帆亭
作者：阎咏
朝代：清

挂席趁长风，转瞬千万里。却疑凝立者，终古常如此。片影落尊前，何辨远与迩。
寄顾山容学士
作者：阎咏
朝代：清

自笑臂鹰手，还为书榜人。雕虫原小技，刻叶亦非春。君故凌云笔，余今随路尘。吾家所欣赏，倍与阿咸亲。
晓起园中
作者：阎学海
朝代：清

夜雨过山家，晖晖下日华。露葵团宿蝶，风柳见藏鸦。邻叟来移竹，儿童学种瓜。始知怀葛俗，幽处未全赊。
常理斋殉节诗
作者：阎学淳
朝代：清

巴西妖气夜传烽，抗节真推一世雄。再拜重围臣力竭，回头双阙主恩崇。黄沙碧血蚕丛外，白骨丹心马革中。蜀国黎民馀痛在，年年泪洒战场风。遗像萧然江上祠，清流终古照须眉。枫林落月飞元鹤，石栈天梯叫子规。薄宦生涯存缥帙，佳儿名望重金闺。千秋论定銮坡笔，不愧当年读史时。
常理斋殉节诗·其一
作者：阎学淳
朝代：清

巴西妖气夜传烽，抗节真推一世雄。再拜重围臣力竭，回头双阙主恩崇。黄沙碧血蚕丛外，白骨丹心马革中。蜀国黎民馀痛在，年年泪洒战场风。
常理斋殉节诗·其二
作者：阎学淳
朝代：清

遗像萧然江上祠，清流终古照须眉。枫林落月飞元鹤，石栈天梯叫子规。薄宦生涯存缥帙，佳儿名望重金闺。千秋论定銮坡笔，不愧当年读史时。
挽曾纪泽联
作者：阎定麟
朝代：清
体裁：联

公尔忘私，国尔忘家，万里涉波涛，论边事宣勤，凿空岂同张博望；将门出将，相门出相，九重资柱石，傥天年可假，平章应拜范纯仁。
挽彭玉麟联
作者：阎宝麒
朝代：清
体裁：联

伏波横海，功在东南，忆当年幕府从游，百战行间窥伟略；廊庙江湖，身兼仕隐，痛此日师门永隔，三千里外哭先生。
挽曾国荃联
作者：阎宝麒
朝代：清
体裁：联

功名终始在金陵，武以定乱，文以定治；兄弟后先持玉节，生同其荣，死同其哀。
云中东城怀古
作者：阎尔梅
朝代：清
体裁：七言律诗

晋王辽主会云中，遗迹沙南石井东。在昔战场成遇礼，于今兵气满寒空。地高天近星辰大，春少秋多草木穷。白豹黄狼随处猎，桑乾叠浪鼓西风。